Инқирозга қарши чоралар қўлланила бошланди\nҚР Бош вазири А. Мамин раислигида ўтган мажлисда Қозоғистон Республикасининг 2020-2024 йилларга мўлжалланган ижтимоий-иқтисодий ривожланиш тахмини ҳамда 2020 йилги республика бюджети кўриб чиқилди. Шунингдек, ҚР Президенти Қ. Тўқаевнинг 31 мартдаги топшириқлари ижроси бўйича тангликка қарши қўшимча чора-тадбирлар пакети ҳам муҳокама қилинди.\nМинтақадаги вазият юзасидан Туркистон вилояти ҳокими Ў. Шўкеевнинг ҳисоботи тингланди. Қалтис вазият кичик ва ўрта бизнес соҳасида ишлаётган одамлардан аксариятига таъсир этишини инобатга олган ҳолда, таъкидланган чоралар билан ўз вақтида кўрилганини қайд этди.\nБугунги кунда вилоятда 2016,1 минг одам истиқомат қилади, шундан 832 минг нафари (41,2%) иқтисодий жиҳатдан фаол ҳисобланади. Жами ишловчилар сони 779,8 минг киши. Давлат раҳбарининг баёнотига мувофиқ, минтақада ижтимоий қўллов ишлари юритилмоқда.\n– Биринчи навбатда, ташқи бозордаги вазиятни инобатга олган ҳолда, аҳоли бандлигини таъминлаш чоралари қабулланди. “Меҳнат” давлат дастури доирасида 70 минг фуқаро иш билан таъминланади. Бунга қўшимча равишда тангликка қарши чоралар сифатида республика бюджетидан ажратилган қўшимча маблағ ҳисобидан 25 мингта иш жойи барпо этилади. Натижада 100 минг ишсиз иш билан таъминланади, – деди Ў. Шўкеев.\nҚолаверса, “Бандликнинг йўл харитаси” дастури доирасида минтақада 497та инфратузилмага оид лойиҳани амалга ошириш режалаштирилмоқда. Натижада 22 мингта янги иш ўрни яратилиши тахмин қилинмоқда, вилоят аҳолисининг ишсиз қатлами (50%)га шу тариқа ёрдам кўрсатилади.\nБундан ташқари Фавқулодда вазият пайтида даромадини йўқотган фуқароларга 42500 тенге миқдорида ижтимоий тўлов бериш бошланди.\nБугунги кунда вилоятда ижтимоий мажбуриятларни бажаришга жиддий эътибор қаратиляпти. Минтақадаги барча заиф қатламларни таҳлил қилиб, асосан кам таъминланган оилалар, ногиронлар ва нафақадорларга кўнгил бўлинмоқда.\nШуни таъкидлаш жоизки, ижтимоий заиф аҳолини қўллаб-қувватлаш бўйича кўрилаётган чоралардан бири – 6 ёшдан 18 ёшгача бўлган болаларга озиқ-овқат маҳсулотлари етказиб бериш. Шу билан бирга Элбоши ташаббуси билан очилган “Биз биргамиз!” жамғармаси ногиронлар, нафақадорлар, етим болалар, пенсияси кам қарияларни қўллаб-қувватлашга хизмат қилади.\nБу йўналишдаги ишларни Nur Otan партияси амалга оширмоқда.\nҚолаверса, ҳозирги кўклам мавсумида 70 мингдан зиёд одам баҳорги дала ишлари билан машғул.\nВилоят ҳокимининг матбуот хизмати, 2020-04-04, 03:09 257


KORRUPSIYAGA QARSHI KURASHISH — Jizzax viloyati Arxiv ishi hududiy boshqarmasi\nBosh sahifa KORRUPSIYAGA QARSHI KURASHISH\nЎзбекистон Республикаси архивчиларининг этика Кодексидан кўчирма\n1.Ўзбекистон Республикаси архивчиларининг этика Кодекси (қеинги ўринда “Кодекс”) архивчи касбига ва архив иши соҳасида фаолият юритишга нисбатан юқори даражадаги касбий талабларни белгилашда ахлоқий мезон ҳисобланади.\n2. Мазкур Кодексда келтирилган “архивчи” атамаси мулкчилик шаклидан қатъий назар барча архив муассасаларида архив ҳужжатларини жамлаш, ҳисобини олиб бориш, сақлаш ва улардан фойдаланишни ташкил этиш борасида фаолият олиб борувчи барча ходимларга тааллуқлидир.\n3. “Мижоз” атамаси архив идораси ва архив ходимлари хизматидан фойдаланадиган ҳамда улар билан бевосита муносабатда бўладиган ташкилотлар, идоралар, муассасалар ва бошқа шу каби юридик шахсларнинг вакиллари ҳамда жисмоний шахсларни назарда тутади.\n4. Қуйидагилар Кодекснинг асосий мақсади этиб белгиланади:\n“Архивчи” деган юксак номга муносиб фахр туйғуларини ва касбий ғурурни шакллантириш;\nархив ходимларининг касбий аҳлоқ мезонлари доирасида фаолиятларини самаралиташкил этишларига кўмаклашиш;\nиш жараёнида архив муассасалари раҳбарлари ва ходимлари ўртасидаги ҳамда улар билан архив мижозлари ўртасидаги ўзаро муносабатлар, шу жумладан ҳуқуқий муносабатларнинг тўғри ташкил этилишига замин яратиш;\nархив ходимларининг муомала маданияти, юриш-туриш ва хулқ-атвор тамойилларини ўзида мужассам этиш;\nархивчиларда қонуний, касбий ва ахлоқий нормаларга риоя қилиш ва миллий қадриятларни авайлаш ҳусусиятларини ва кўникмаларини шакллантириб бориш ва ривожлантириш;\nархивнинг барча ходимларида, меҳнат фаолияти йўналишининг қандай бўлишидан қатъий назар, иш жойида, архивда, умуман фаолият йўналишида коррупция ҳолатларига муросасиз бўлиш, унга қарши кураш юзасидан шахсий ҳусусиятларни сингдириш, ўзида коррупцион иллатларга берилмаслик “иммунитети”ни ҳосил қилиш.\n5. Архив иши бўйича фаолият юритувчи архивлар ва идоравий архивларнинг ходимларига мазкур Кодексда белгиланган талаблар ва меъёрлар етказилиши шарт ҳисобланади. Архивга ишга олинаётган янги ходим лавозимидан қатъий назар, ушбу Кодекс билан шахсан танишиб чиққандан сўнггина меҳнат фаолиятини бошлайди.\nКодексда келтирилган тамойиллар изоҳлар билан бирга кўрилади ва улар ўзаро уйғунлашган тарзда Этика кодексини ташкил этади.


Таваллуд топган сана: 800 йил\nВафот этган сана: 860 йил\nАл-Аббос ибн Саид ал-Жавҳарий (9-асрнинг биринчи ярими) - ҳозирги Жанубий Қозоғистонда жойлашган Фароб шаҳрида туғилиб ўсган математик ва астроном. У Ал-Хоразмий билан бир вақтда Боғдоддаги “Донишмандлар уйида” ишлаган.\nЯҳё ибн Абу Мансур, ал-Марваррудий ва Санад ибн Али билан биргаликда Боғдодда (830) ва Дамашқда (833) астрономик кузатувларда иштирок этдилар, кузатувлар натижасида “Зиж ал-Маъмун” текшируви ўтказилди. Ҳудди шу астрономлар билан биргаликда у Синжар текислигида ер меридианининг 1 ой узунлигини аниқлашда иштирок этди.\nЎрта аср Шарқ халқлари фани ва маданияти тарихига оид илк библиографик асар - «Китаб ал-Фихрист»нинг муаллифи Ибн ан-Надим юнон олими Евклиднинг «Негизлар» номли китоби ҳақида гапирар экан, унга ёзилган шарҳлардан бирини ал - Жавҳарий битган, деб маълумот беради.\nАл-Жавҳарийнинг фаолияти ҳақидаги асосий маълумотлар Ибн ал-Қифтийнинг машҳур «Олимларни ҳакимлар ҳақидаги маълумотлар билан таништириш» китобида сақланиб қолган. Унда шундай дейилади: «Ал-Аббос ибн Саъид ал-Жавҳарий мунажжим бўлиб, у астрономия ва астрономик ҳисобларда моҳир мутахассис ҳисобланган. Шу билан бирга, у астрономик жиҳозлардан фойдаланишда ҳам ноёб истеъдод соҳибидир.\nУнинг Евклиднинг «Негизлар» китобига ёзган шарҳи ва бу асарнинг биринчи китобига қўшган шакллари, параллел чизиқлар ҳақидаги ғоялари олимни геометрия соҳасида ҳам чуқур билимлар соҳиби бўлганидан далолат беради. Бундан ташқари, ал-Жавҳарий «Негизлар» китобини ислоҳ қилиш» асарининг ҳам муаллифидир.\nМазкур асар бизгача етиб келмаган бўлса-да, унинг мазмуни ҳақидаги тўлиқ маълумотлар ХIII асрда яшаган қомусий олим Насириддин Тусийнинг «Параллел чизиқлар ҳақидаги шубҳаларни даволаш» рисоласида баён этилади. Ал-Жавҳарий ўзининг бу китобида Евклиднинг «Негизлар» асаридаги V - постулатни исботлашга ҳаракат қилади.\nМаълумки, «Негизлар» асарининг бу қисмида параллел чизиқлар ҳақида мулоҳазалар юритилади. Бу мавзу устида бош қотирган ал-Жавҳарий бурчак ичида жойлашган ҳар қандай нуқтадан бурчакнинг икки тарафини бирлаштирувчи чизиқ чизиш мумкин, деган хулосага келади. Муаллиф қўллаган параллел чизиқлар назарияси шуниси билан аҳамиятлики, ундан 1800 йили франциялик геометрияшунос олим А.М.Лежандр постулатни исботлашда фойдаланган.\nАл- Жавҳарийнинг юқорида санаб ўтилган асарларидан ташқари «Қуёшнинг ер марказидан узоқлигини аниқлаш» рисоланинг ҳам муаллифидир.\nАл-Жавҳарий қуйидаги асарларнинг муаллифидир: «Зиж китоби», «Евклид китобига шарҳ», «Евклиднинг «Негизлар» асарининг биринчи китобига у (ал-Жавҳарий) қўшган шакллар», «Қуёшнинг ер марказидан узоқлигини аниқлаш» рисоласи.


Ёш божхоначилар билан учрашув бўлиб ўтди\nЁш божхоначилар билан учрашув ...\n2019 йилнинг 27 декабрь куни муҳтарам Президентимиз Шавкат Мирзиёев томонидан Муҳаммад ал-Хоразмий номидаги мактабда ёшлар билан учрашув ўтказилиб, унда 2020 йил ёшларга оид давлат сиёсатида туб бурилиш йили бўлиши, мазкур йўналишдаги ишларимиз янада жадал олиб борилиши таъкидланди.\nШу муносабат билан, Бухоро вилояти божхона бошқармасида ҳам ёш ходимлар иштирокида тадбир ташкил этилди. Унда бошқарма бошлиғи Д.Салимов сўзга чиқиб давлатимиз раҳбари Ш.Мирзиёев ёшлар орасида “Мен Сизнинг ёнингизда туриб, камарбаста бўламан!” деб кўзи ёниб турган, билимли, жасоратли йигит-қизлар борлигига ишонишини, етакчиликнинг, ўз ортидан эргаштиришнинг энг тўғри йўли шахсий ўрнак ва намуна бўлиш эканлигини айтиб ўтди.\nУчрашувда ёшлар ҳаётидаги муаммолар ҳам тилга олиниб, улар орасида ёш раҳбарларни саралайдиган, уларнинг лаёқатига мос лавозимларни таклиф этадиган самарали механизм жорий этиш кераклиги бўйича таклифлар берилди.\nБарча идораларда бўлгани каби, Бухоро вилояти божхона бошқармасида ҳам ёш ходимлар билан ишлаш борасида муайян ишлар амалга ошириб келинаётганлиги таъкидлаб ўтилди.


Саъдулла ота жоме масжиди\nМаълумот: Саъдулла ота масжиди 1993 йилда Қибрай тумани Гулистон мавзесида ҳашар йўли билан барпо этилган. Тошкент – Чимкент катта магистрал йўли ёқасида қад ростлаган кўркам масжид шарқона услубда қурилган. Унга Гулистон мавзесида яшаб ўтган ва юрт тинчлиги, халқ фаровонлиги йўлида улкан хизматлар қилган Саъдулла ота номи берилган.\nМасжид ҳудуди 0,30 га.ни ташкил қилади. Хонақоҳ ичи 17х26 метр ўлчамга эга. Хонақоҳ атрофини эни 4 метрли очиқ айвон ўраб туради. Айвон четида эса узунлиги 7 метрдан ортиқ 12 та ёғоч устунлар ўрнатилган. Хонақоҳнинг тўрт томонида 17 метрли тўртта минора мавжуд. Масжид 700 нафар намозхонга мўлжалланган. Масжид атрофида қабристон йўқ.\nМасжид имом-хатиби: Мирҳамдов Обид\n/ Саъдулла ота жоме масжиди


Киличбозлик буйича Жахон кубогида Узбекистон термаси илк марта кумуш медални кулга киритди – КУН УЗ\nГлавная / Спорт / Киличбозлик буйича Жахон кубогида Узбекистон термаси илк марта кумуш медални кулга киритди\n19.11.2018\tСпорт Comments Off on Киличбозлик буйича Жахон кубогида Узбекистон термаси илк марта кумуш медални кулга киритди 198 Показы\nНафакат Узбекистон, балки Марказий Осиёда илк маротаба ташкил этилган киличбозликнинг сабля йуналиши буйича усмир кизлар уртасидаги Жахон кубоги уз якунига етди. 17-18 ноябрь кунлари Тошкентдаги гимнастикага ихтисослаштирилган Республика олимпия захиралари спорт мактаби мажмуаси мусобаканинг яккалик ва жамоавий бахсларига мезбонлик килди.\nКимматли рейтинг очколарини такдим этувчи турнирда 14 мамлакатдан 53 нафар спортчи иштирок этди. Узбекистон терма жамоаси энг куп – 13 вакил билан, Россия термаси эса 12 спортчи киз билан катнашди.\nБиринчи куни спортчилар яккалик беллашувларини утказишди. Унда узбекистонлик спортчилар муваффакиятли катнаша олишмади. Олтин медаль болгариялик Йоана Илиевага насиб этди, 2-6-уринларни россиялик спортчилар банд этишди. Узбекистон вакиллари орасидан Зайнаб Дайибекова энг яхши натижани кайд этди: 19 ноябрда 16 ёшини карши оладиган спортчи 9-уринни эгаллади. У юкори унликка кира олган ягона мезбон атлет булди. Умуман, 14 очкодан 32 очкогача рейтинг очколарини берувчи энг яхши 8 та уриннинг 6 таси россиялик киличбоз кизлар томонидан банд этилганини кайд этиш лозим.\nБугунги жамоавий беллашувларда Узбекистон усмирлар терма жамоаси уз тарихида илк маротаба Жахон кубоги финалига кадар етиб бора олди. Зайнаб Дайибекова, Севинч Исмоилова, Шахноза Тогаймуродова ва Ойсулув Уснаддиновадан иборат терма жамоа чорак финалда Молдова вакилларини маглуб этди ва финал учун кечган бахсда Германия термаси устидан галаба козонди. Шундан сунг мезбонлар олтин медаль учун бахсда Россия термасига карши подиумга кутарилди. Финал бахсининг олтинчи раундига кадар хисобда олдинда борган узбекистонлик кизлар якунда 38:45 хисобида имкониятни бой беришди ва кумуш медаль сохибасига айланишди.\nНатижада Россия терма жамоаси 64, Узбекистон спортчилари эса 52 рейтинг очколарига эга булди. Кучли учликни Германия (40 очкони кулга киритди) термаси якунлаб берган булса, кейинги уринлар Болгария, Молдова, Козогистон ва Исроил жамоаларига насиб этди. Кеча яккалик бахсларида 9-уринни олган Зайнаб Дайибекова ва 14-уринни банд этган Севинч Исмоилова уз хисобларига 8 очкодан кушиб куйишди.\nЖахон кубогида кайд этилган натижалардан сунг Узбекистон жахон рейтингида 12-уринга кутарилиб, Осиё китъасида кучли учликка кириб олди.\nКайд этиш жоиз, Узбекистон ва Германия термалари уртасида кечган ярим финал беллашуви вактида узбек киличбозининг шпагаси синиб колиши окибатида ракиб вакиласи умров сохасидан жарохат олди. Шу боисдан бахс бир неча дакикага кечиктирилди, шикастланган немис спортчиси кейинрок такдирлаш маросимида хам иштирок этмади (Германия учинчи урин учун бахсда Болгарияни маглуб этиб, шохсупанинг учинчи погонасидан жой олди).\nМаълумот учун, Жахон кубоги – Халкаро Киличбозлик Федерацияси (FIE) томонидан хар йили уч йуналишда (рапира, шпага, сабля) ташкил этиладиган мусобака булиб, у 1982 йилдан буён утказиб келинади.\nЭслатиб утамиз, бу ноябрь ойида Тошкентда ташкил этилган иккинчи халкаро киличбозлик турнири булди. Утган якшанба Узбекистон пойтахти шпага буйича эркаклар уртасида «Сателлит» мусобакасига мезбонлик килган эди.\nПред. Бензин, электр ва газ нархи 16 ноябрдан бошлаб кимматлади\nСледующая Жиззахлик она чакалоги врачларнинг мастлиги туфайли улганини иддао килди


“Одамлар бузилиб кетди”\nАбу Ҳурайра розияллоҳу анҳу Расулуллоҳ соллаллоҳу алайҳи ва салламдан ривоят қилади: “Агар бир киши: “Одамлар ҳалок бўлди”, деса, унинг ўзи энг биринчи ҳалок бўлибди!” (Муслим, Бухорий , Абу Довуд, Молик, Аҳмад ва Ибн Ҳиббон ривоят қилган). Бу ҳадисда одамларга қандай хитоб қилиш, уларни динга қай тарзда чақириш ҳақида жуда зарур йўл-йўриқ кўрсатилмоқда.\nБаъзи кишилар омма мусулмонларнинг ҳолати хусусида гап кетганда, “Замон ўзгариб кетди”, “Ҳозирги одамлар бузилиб кетган”, “Яхши одамнинг ўзи қолмаган”, деб нолийдилар. Бу гапнинг кимга қанчалик фойдаси бор? Бу гапни гапираётган одам нима демоқчи ўзи? Бундай кимсанинг гапидан шундай маъно чиқади: ҳамма мусулмонлар бузилиб кетган-у, фақат унинг ўзи яхшилигича қолган. Ундан ўзгалар ёмон одам-у, фақат у солиҳ банда.\nХулоса ўрнида шуни айтиш жоиз, Динга даъват қилаётганда ёки бирон нотўғри ишни кўрганда, одамларни жеркиш, силталаш ва қўпол муомалада бўлиш, уларни Аллоҳнинг раҳматидан ноумид қилиш шариат кўрсатмаларига зиддир. Одамларни ҳикматли йўллар билан Исломга чақириш ва ёмонликлардан қайтариш Динимиз талабидир.


"Марҳаматдаги банк ваъда этилган кунда заёмни қайтиб олмади"\n26 феврал 2021, Тошкент вақти: 12:28\nЎзбекистон Молия вазирлигининг 1992 йилда чиқарилган ютуқли заёмлар 1 апрелдан қабул қилиниши ҳақидаги қарорига умид қилган марҳаматлик пенсионер Маҳмуд Ҳакимов Марҳамат туманидаги банк унинг заёмларини олмаганини айтиб, Озодликка боғланди. Банк мутасаддилари пенсионерга "заёмлар ҳақида ҳали кўрсатма келмагани боис" ололмаслигини айтган.\n1992 йилдан бери 23 минг сўмлик заёмларни нима қиларини билмай, ташлаб ҳам юбормай, умид билан сақлаб юрган минглаб ўзбекистонликлардан бири -\nпенсионер Маҳмуд Ҳакимов апрель ойини сабрсизлик билан кутгани ва ой бошида банкка борганини айтди.\n- 1 апрелдан қабул қилади, дейишганди. Борсам: "Ҳали ўтган ойни ёпганимиз йўқ. Бунинг устига бу заёмларни нима қилишни ҳам билмаймиз. Ҳали ҳеч қанақа кўрсатма келгани йўқ, кейинроқ келинг", деб қайтаришди, - дейди Озодликнинг "Эркин микрофон"ига Марҳамат туманидан боғланганини айтган Маҳмуд ака.\nЗаёмларни қабул қилиш бўйича март ойи бошида Ўзбекистон Молия вазирлиги ҳамда Халқ банки берган баёнотда 1992 йилда чиқарилган 12 фоизлик ютуқли заёмлар 1 апрелдан бошлаб аҳолидан қабул қилиниши билдирилган эди.\n- Ҳа шунақа деган эдинглару, десам: "Ҳали аниқмас ҳеч нарса, уни қанқа ҳисоб-китоб қилишиниям билмаймиз. 3-4 кундан кейин бир келиб кўрингчи", деб чиқарворишди. Менда 500 сўмликдан 23 минг сўмлик заём бор. Энди бу қанча бўлади, ҳеч нарса айтишмади. Шу 1-15 қилиб, ҳисоблаб беришаркан, деган гапларни эшитганман. Лекин, ҳали аниқмасмиш. Лекин алоҳида окошкаларни очиб, тайёр қилиб қўйишибди. Фақат қабул қилишмаяпти, - дейди марҳаматлик пенсионер.\nОзодликнинг "Эркин мирофон"ига бу борада ҳали бошқа тингловчилардан мурожаат тушмади.\n(“Эркин микрофон” рукни остида берилаëтган фикр ва мулоҳазалар оддий ўзбекистонликларнинг шахсий кўз қарашлари ифодаси ва бу мулоҳазалар учун Озодлик таҳририяти масъул эмас!\nАгар муштарийлар орасида бу хусусда бирор маълумот ёки хабари бўлганлар бўлсаю, буни Озодлик муштарийларига етказиш истаги бўлса, марҳамат бизга боғланинг!)\nМарт ойи бошида Ўзбекистон Молия вазирлиги ҳамда Халқ банки 1992 йилги 12 фоизлик ютуқли заёмларни аҳолидан қабул қилишини билдирган.\nРасмий хабарда заёмлар 1 апрелдан 1 июлгача қабул қилиниши айтилган. Заём эгалари Халқ банкининг ваколатли бўлинмаларига келиб, уларни кассага топширишлари лозим.\n"2014 йилнинг 1 августидан 30 ноябргача индексацияни ҳисобга олган ҳолда, пул маблағлари тўлаб берилади", дея маълум қилган Ўзбекистон Молия вазирлиги расмийси Искандар Ҳакимов.\nАммо бу мутасадди 1992 йилда чиқарилган ва 20 миллиард сўмлик миқдорда сотилган 500 сўмлик ёки 1000 сўмлик облигациянинг бугунги қиймати қанча бўлади, қандай ҳисоб-китоб қилинади - бу ҳақда ҳозирча бирор қарор қабул қилинмаганини айтган.\n1992 йилдан буён аҳоли қўлида қолаётган 12 фоизли ушбу давлат заёмларининг амал қилиш муддати эса шу йил 1 июлда тугайди.


МДҲ жанубий сарҳадларида юзага келаётган ҳавотирли вазият борасида - Фарғона.Ру ахборот агентлиги\n18:11 msk, 22 Май 2019\nМДҲ жанубий сарҳадларида юзага келаётган ҳавотирли вазият борасида\n22.11.2018 16:59 msk\nВалерий Семериков. КХШТФ матбуот хизмати\nАфғонистоннинг Тожикистон ва Турманистон чегараларида кучли экстремистик гуруҳлар пайдо бўлган. Бу ҳақда Коллектив хавфсизлик шартномаси ташкилотининг (КХШТ) Бош котиби вазифасини бажарувчиси Валерий Семериков Москвада бўлиб ўтган МДҲга азо давлатлар хавфсизлик кенгашлари котибларининг еттинчи йиллик учрашувида айтиб ўтди, деб хабар беради КХШТ сайти.\nСемериков Афғонистон ўзининг ички сиёсий беқарорлиги ва тугаб-битмас гиёҳванд моддалар оқими билан ташкилотни ҳавотирга солишини таъкидлади. «Бугунги кунда мазкур давлат ИГИЛ (тақиқланган террорчи “Ислом давлати” ташкилоти) жангариларининг маконига айланиб бормоқда», — деди у.\nКХШТ раҳбари халқаро вазият кескинлигини ҳисобга олган ҳолда давлатларнинг коллектив ва алоҳида хавфсизлигини таъминлаш учун халқаро ва минтақавий кучларнинг бирлашувига алоҳида урғу берди. «Ҳозирги замонда мана шундай ёндашув мамлакатларимиз суверенитети, хавфсизлиги, ҳудудий яхлитлилигини таъминловчи омил бўла олади», — деди Семериков.\nНоябрь бошида КХШТга аъзо давлатлар раҳбарлари учрашиб, коллектив кучларни замонавий қурол-яроғ ва ҳарбий техникалар билан таъминлашга келишиб олдилар. Учрашувда Қозоғистон президенти Нурсултон Назарбоев ҳарбий ҳамкорлик масалаларига алоҳида тўхталиб, бугунги кунда КХШТ штаби шаклланиб улгургани, эндиликда ташкилотнинг фавқулодда ҳолатларда ҳаракат қиладиган Марказининг тўлиқ фаолият юритиши учун тайёргарлик ишлари якунланаётганини айтиб ўтди.


Kutubxona - Abdulla Matyoqubov. Soʻnggi kecha / Kiril\nSiz shu sahifadasiz: Abdulla Matyoqubov. Soʻnggi kecha / Kiril\nМуаллиф Абдулла Матёқубов\nАсар номи Сўнгги кеча\n- Абдулла Матёқубов\nНашриёт Берлин. «Миллий адабиёт» журнали 1943 йил, 1-сон.\nУ ўта шўх эди. Бўйнимга миниб олганини сезмай қолар эдим мен. У бўйнимга миниб олгандан сўнг ингичка қўллари билан сочларимдан ушлаб, «туя-туя» қилар, унинг айтганини қилмай, тушириб қўйсам, ҳеч бир сўзлашмасдан бир бурчакка бориб йиғлар эди. Мен унинг ёнига бориб аҳвол сўрасам, юпатмоққа тиришсам, ўзича сира англаб бўлмайтурган бир товуш билан сўзланар эди.\n— Нигорнинг дадаси яхши, ҳар кун, ҳар кун «туя-туя» қилади! — дер эди у.\n— Нигор дадасининг айтганини қилади, ақлли қиз. Сен ҳам менинг айтганимни қилсанг «туя-туя» қиламан. Қани айт, қиласанми, айт! — дедим.\n— Қиламан, дада, айтинг! — деганича бўйнимга осилиб, мени қайта-қайта ўпти (суйди). Мен уни кўтариб олиб, ичкари уйга киритдим. Патифонни қўйиб «ўйна» дедим. У ҳам «Хўп, дада!» деб ўйинга тушди.\nУ жуда ҳам келиштириб, баъзан қизиқчилик қилиб, бошини тебратиб, қошларини чимириб, мени кулдира-кулдира бирдан қулай фурсат топиб, худди чаққон маймун болаларидек бўйнимга миниб олиб, «туя-туя» деганича оёқлари билан тепсиниб, «ҳайт-ҳайт» дер эди. Мен бўлсам, уй ичида туядек лўкиллаб, у ёқ-бу ёққа чопар эдим.\nБу вақт кечки соат ўн бир ярим эди. Xатда Мажидий мени оилам билан уйига таклиф қилган. Келишимни таъкидлаб сўрабди.\n— Нигорларникига. Опангга хат ёзиб қолдирамиз. Унинг ўзи борар! — дедим. «Мен ҳам бораман, дада».\nЎртоғим билан Мажидийнинг ўртоғи Шарифахон Xива сомсаси пишириш учун чиқиб кетганда Мажидий менга бир сўзни қочирим қилиб қўйди:\n— Равшан! — деди у, — шу кунларда менда тинчлик йўқ. Xавотир ичидаман!\nУ менинг устозим эди. 1930 йилда уни адабий ишдан четлаштирдилар. Пойтахтдан узоқ Xоразмга сургун қилгандек қилиб ҳайдадилар.\nУ Xоразмда бир қанча вақтларга қадар ишсиз юрди. Кейин кўп қийинчиликлар билан Xоразм вилоят театрини ташкил қилиб, унда адабий қисм бошлиғи бўлиб ишга тутинди. Ана шу вақтларда мен эндигина газетада ишлай бошлаган, майда-чуйда адабий нарсалар ёзишга киришган эдим. «Абутанбал» ва А.Мажидий деб машҳур от чиқазган бу ёзувчининг қалами Xоразм газеталари бетларида ва театрда машҳур бўлиб кетди. Мен унинг билан танишиб олгандан кейин уни вилоят газетасига ишга жойлаштиришга сабабчи бўлдим. Шундан сўнг у менга то сўнгги кунларгача ўз ёрдамини аямади. Ҳатто бир қанча катта асарларимни унинг ўзи таҳрир этиб, камчиликларимни кўрсатиб бериб, асарларимнинг силлиқ — кучли чиқувига сабабчи бўлди. У асарда адабий нуқтадан нуқсон бўлувини сира кўра билмас, адабий нодонлиққа қарши марҳамациз курашар эди. 1926 йилда бўлса керак, унинг «Хандон лолалар» деган шеърлар тўплами босилиб чиққан эди. У бу тўпламда ўзининг миллатчилик қарашларини очиқча ёзган. Ва шу сабабдан Xоразмга ҳайдалган!\nМен бу воқеаларни хаёлимдан ўтказиб олдим. Xива сомсаси келтирилди. Тағин ичдик. Суҳбат қизиди... Соат иккидан 20 минут ўтганда мен кетиш учун рухсат сўрадим. Абдулҳамид рухсат бермади. У шунда бу кун қолиб кетувимизни таклиф этди. Унинг сўзини ўлдиришни мен истамас эдим. Xотинлар ичкариги уйда, биз бўлсак ташқариги уйда ётдик.\nМен ҳужжатимни кўрсатдим. Шундан сўнг менинг иштирокимда келган киши уйни тинтувга киришди. Уй шундай тинтилдики, қаралмаган не шкаф, не оржа — сандиқ, не ёстиқ, не карават таглари қолди! Икки соатга чўзилган тинтувдан сўнг битта қўлёзма асар чиқди. Бу бир қанча шаҳар театрларида зўр ютуқ қозонган «Оциз» номли пиеса эди. Бу қўлёзманинг бир чеккасига бир неча йил илгари: «Акмал Икромовга! Шу асарни саҳналаштирувга (ўйнатувга) кўмак этинг!» деб ёзилган экан. Бу сўз ёзилган чоқда А.Икромов фирқа қўмитасининг бош саркотиби бўлган. Бу ёзувчининг «аксилинқилобчилар» билан яқин муносабатда, алоқада бўлганини кўрсатувчи катта (?) ҳужжат! Иккинчи ҳужжат топилмади. У А.Мажидийнинг 1919-1921 йилларда Истанбулга бориб чет элда ўқигани ҳақидаги гувоҳнома эди.\n— Xайрлашинглар, балким қайтиб кўришмак насиб бўлмас! — деди. Бу сўзни эшитгандан сўнг Шарифахон билан менинг ўртоғим ҳам, опасига эргашиб қизим Дилбар ҳам йиғлаб юборди.\n— Нигор, энди бизларникига юр, дадангни милисия олиб кетди. Менинг дадам сени ҳам, мени ҳам «туя-туя» қилади! — деди Дилбар. У бу сўзни Нигорни тиндириш ниятида айтган эди. Аммо у бу билан тинмади.\nБу сўнгги кеча мени устозимдан ажратди. Эртаси китоб магазинига борсам, унинг янгигина босилиб чиққан «Қалдирғоч», «Ҳангома» деган асарлари сотишдан тўхтатилибди. Босилаётган девони, ҳажвий ҳикоялари тўплами ҳам босувдан тўхтатилибди.\nМана, халқ ичиндан чиққан битта ёзувчи нима учун йўқ қилиниб юборилди. Одамни ҳар нарсадан «қиммат» санайтурган Сталин замонинда интеллигентга нисбатан тутилган йўл мана қандай!!!\n"http://www.kutubxona.com/wiki/index.php?title=Abdulla_Matyoqubov._Soʻnggi_kecha_/_Kiril&oldid=10749" dan olindi


Тошкент вилоятида 5 кг марихуана сотмоқчи бўлган 21 ёшли йигит ушланди - UzNews.uz\nТошкент вилоятида 5 кг марихуана сотмоқчи бўлган 21 ёшли йигит ушланди\nЙигит гиёҳвандлик моддасини 2 млн 200 минг сўмга сотишга уринган.\n9 сентябрь куни соат 14:00да Ўртачирчиқ туман ИИБ ходимлари томонидан ўтказилган тезкор тадбирда, Авангард-Ўртасарой автомобиль йўлида 21 ёшли фуқаро ушланган. Бу ҳақда ИИВ ҳузуридаги тергов департаменти хабар берди.\nСудга оид кимёвий экспертизанинг хулосасига кўра, фуқаро Ж.С.дан олинган ўсимлик таркибида тетрогидроканнабинол актив гиёҳвандлик моддаси бўлган ҳўл ҳолатдаги вазни 5 кг 053 грамм марихуана ўсимлиги эканлиги аниқланган.\nМазкур ҳолат юзасидан ЎзР ЖКнинг 273-моддаси 5-қисми билан (Гиёҳвандлик воситалари кўп миқдорда ўтказиш мақсадини кўзлаб қонунга хилоф равишда сотиш) жиноят иши қўзғатилган.


Илк маротаба ўтказилаётган "Онлайн велопойга"да фаол иштирок этинг! / Olamsport.com\n21 сен 18:57\nИлк маротаба ўтказилаётган "Онлайн велопойга"да фаол иштирок этинг!\nМамлакатимизда карантин талаблари юмшатилиши муносабати билан спорт оламида ҳам анъанавий ҳамда онлайн мусобақалар ташкиллаштирилмоқда.\nАна шундай мусобақалардан яна бири Ўзбекистон Республикаси Жисмоний тарбия ва спорт вазирлиги ҳамда Ўзбекистон велосипед спорти федерацияси томонидан ўтказилаётган “Онлайн велопойга” мусобақасидир. Ушбу мусобақани ўтказишдан кўзда тутилган мақсад, аввало, аҳоли саломатлигини мустаҳкамлаш, уларни жисмоний чиниқтириш ва соғлом турмуш тарзини тарғиб қилишдан иборат.\nОнлайн велопойгада ўзингизга қулай бўлган шароитда, исталган вақтда иштирок этишингиз мумкин. Мазкур онлайн мусобақанинг иштирокчисига айланишингиз учун www.yoshlarsport.com сайтидан рўйхатдан ўтказишингиз керак. Сўнгра сизнинг электрон манзилингизга виртуал ВIB-рақамингиз ҳамда керакли иловаларга ҳаволалар келиб тушади.\nОнлайн велопойгада иштирок этиш учун велосипед ёки велотренажёрда босиб ўтган масофангиз натижасини қайд этиб боришингиз керак. Уларни тасвирга тушириб, мобил илова ва спорт гаджетлари орқали сайтга юборишингиз лозим. Шунингдек, шахсий Инстаграм саҳифангиз орқали #minsport #cyclinguz #ProRun хештегидан фойдаланган ҳолда, ўз натижаларингизни Инстаграм ижтимоий тармоғига жойлаб, турнир иштирокчисига айланишингиз мумкин.\nНатижаларни рўйхатдан ўтказиш ва қайта ишлаш 21-26 сентябрь кунлари сайт орқали амалга оширилади. 2020 йил 31 декабргача ҳар бир босқич якунига кўра, ҳар шанба куни соат 20:00да танловнинг барча шартларини бажарган иштирокчилар орасида совринлар ўйналади. Ғолиб Инстаграмнинг prorun.uz саҳифасидаги рандомизер воситасида бевосита эфир орқали аниқланади.\nМусобақа ғолиблари ва иштирокчилари Ўзбекистон Республикаси Жисмоний тарбия ва спорт вазирлиги ҳамда Ўзбекистон велосипед спорти федерациясининг совринли ютуқларига эга бўлади.\nЎзМУ талабаси Умида Ачилдиева тайёрлади


ТУХУМДОНЛАР ПОЛИКИСТОЗИ НИМА ВА У ҚАНДАЙ ДАВОЛАНАДИ?\nТухумдонлар поликистози синдроми – 15-44 ёшдаги аёлларда кўп учрайдиган эндокрин бузилиш хисобланади. Айрим маълумотларга кўра туғиш ёшидаги аёлларнинг 26,7 фоизида ушбу касаллик кузатилиб, хайз циклини оғриқли келиши ва юздаги хуснбузарлар билан намоён бўлади.\nТухумдонлар поликистози нима?\nБунга аниқлик киритиш учун анатомияни ёдга оламиз. Тухумдонлар – бу жуфт аъзо бўлиб, бачадоннинг икки томонида жойлашади. Уларда аёлларнинг жинсий (тухум) хужайралари етилиб, одатда хайз циклини ўртасида «ёрилади» ва буни овуляция дейилади. Ундан ташқари тухумдонлар эндокрин функцияни хам бажаради – уларда жинсий гормонлар етилиб, қонга қуйилади. Бу жуда мураккаб ва аниқ жараёнлар бўлиб, айрим холларда уларда бузилиш кетади.\nТухумдонлар поликистозида гормонлар ва тухум хужайралар хосил бўлиши бузилади. Тухумдонлар кўпроқ андрогенлар – эркак гормонлари синтезлашни бошлайди. Тухум хужайралар эса етилиб улгурмайди, тухумдондан ажралиб ёрилмайди, яъни овуляция кузатилмайди.\nОйма-ой тухумдонларда ёрилмай қолган диаметри 8 мм гача бўлган тухум хужайралари тўпланиб қолиб, тухумдон ўлчами ва хажми катталашади. Шу тариқа тухумдонда кўпгина кистачалар хосил бўлади.\nТухумдонлар поликистозини қандай белгилари бор?\nТухум хужайраларнинг етилиши ва гормонлар синтезини бузилиши бир қатор клиник белгиларни намоён қилади:\n• Хайз кўришнинг номунтазамлиги ёки йўқолиши.\n• Хайз кунлари киндик пастида тортишиб оғриш ва одатдагидан кучлироқ қон кетишлар.\n• Овуляция бузилиши хисобига хомиладор бўлишни қийинлашиши.\n• Андрогенлар кўпайиши хисобига маскулинизация белгилари (эркакларга хос тукланиш).\n• Бошдаги сочларни тўқилиши.\n• Гормонал бузилишлар хисобига семириш.\n• Юз ва тананинг бошқа қисмларига хуснбузарлар тошиши (акне).\nТухумдонлар поликистози нимаси билан хавфли?\nЁш ўтган сайин эндокрин бузилишлар оғирлашиши, ой суриш ва акнедан бошқа соғлиқ учун яна бир қатор салбий оқибатларга олиб келиши мумкин. Булар қуйдагилар:\n• холестерин миқдорини ортиб кетиши;\n• қандли диабетнинг 2-типини ривожланиши;\n• хомиладор бўлган тақдирингизда хам гестоз ривожланиши (қон босими ортиши, шишлар, хомиладорлик тушиши каби асоратлар);\n• овқатланиш хулқини бузилиши;\n• апноэ – уйқу пайтида нафасни тўхташи;\n• алкоголли стеатогепатит – жигарни яллиғланиши ва ёғланиши;\n• бачадондан аномал қон кетишлар;\n• бачадон шиллиқ қавати саратони.\nТухумдонлар поликистози қайдан ривожланади?\nЭндокрин бузилишлар ва тухумдонлар поликистози ривожланишига олиб келадиган сабаблар қуйидагилар бўлиши мумкин:\n1. Инсулиннинг ортиқчалиги\nИнсулин – қонда қанд миқдорини бошқарадиган гормон. У организмдаги бошқа гормонлар билан чамбарчас боғлиқ. Масалан, инсулинни ортиши - андрогенларни кўпайтиради. У эса ўз навбатида тухумдонлар поликистозига сабаб бўлади.\n2. Андрогенларнинг ортиқчалиги\nТухумдонлар маълум сабабларга кўра ортиқча эркаклар гормонини ишлаб чиқаради ва улар кисталарга олиб келади.\n3. Ирсий мойиллик\nПоликистоз синдромига олиб келувчи аниқ бир генни аниқлашмаган бўлсада унинг ривожланишида ирсият мухим роль ўйнайди ва бу касаллик онадан болага узатилади.\n4. Хроник яллиғланишлар\nОрганизмда кучсиз кечувчи яллиғланиш жараёнлари иммун тизимини зўриқтириб доимий шай холатида ушлаб туради. Масалан хроник яллиғланишлар, чўзилган стресс холатлари, тез-тез қайталанувчи тумов каби холатлар андрогенлар ортишига олиб келади.\nТухумдонлар поликистози қандай даволанади?\nАгар Сиз ўзингизда айтиб ўтилган белгиларнинг камида 2-3 тасини топган бўлсангиз, гинекологингизга мурожаат қилинг. Улар сизни тинглаб, кўрикдан ўтказади. Аниқ ташхис қўйиш учун қон тахлилларини топшириш ва ультратовушли текширишга хам юбориши мумкин.\nАгар гап поликистоз синдроми хақида гап кетганда мутахассислар қуйидаги препаратларни буюриши мумкин:\n• орал контрацептивлар – хайз циклини тиклаш учун;\n• гормонал препаратлар – андроген ёки инсулин даражасини камайтириш учун;\n• андрогенларнинг терига таъсирини блоклайдиган препаратлар (масалан, акнеда);\n• бепуштликка қарши дорилар – хомиладор булишни истаганларда.\nОвуляцияни тиклаш учун кичик оператив муолажалар хам қўлланиши мумкин.\nУндан ташқари врачлар хаёт тарзига бир қатор ўзгартириш киргизиш кераклигини тавсия қилади:\n• Овқатланиш режимини коррекциялаш – оддий углеводлар (ширинликлар, яримфабрикатлар) ни чегаралаш. Бу махсулотлар қонда инсулин миқдори оширади.\n• Кўпроқ харакатланиш: жисмоний юкламалар биринчидан инсулин миқдорини камайтирса, иккинчидан ортиқча вазнни йўқотади.\n• Камроқ асабийлашиш - стресс хроник яллиғланишга олиб келади.\n• Уйқу режимига риоя қилиш - 8 соатдан кам ухламаслик.\nМарт 29, 2020 1224 4 Рукн ГИНЕКОЛОГИЯ\nАвг 26, 2017 8421


Ўзбекистонлик 246 одамга Қирғизистон фуқаролиги берилди\nҚирғизистон президентининг март ойи охирида имзолаган Фармонига мувофиқ 342 хорижликка Республика фуқаролиги берилди. Уларнинг 246 нафари Ўзбекистоннинг собиқ фуқароларидир. Айни пайтда Қирғизистонга турмушга чиққан ўзбекистонлик минглаб аёллар хануз фуқароликка эга бўла олмай, ҳақ-ҳуқуқсиз яшаб келмоқда.\nҚирғизистон президенти фармони билан фуқаролик берилган хорижликлар турли миллат вакилларидан иборат. Уларнинг орасида этник қирғизлар, ўзбеклар, тожиклар, уйғурлар, руслар, украинлар, покистонликлар, афғонлар ва хатто африкаликлар ҳам бор.\nФуқаролик берилганларнинг 246 нафари ўзбекистоннинг собиқ фуқароларидир. Уларнинг кўпчилиги этник қирғизлар. Айни пайтда аввал Ўзбекистон фуқаролари бўлган рус ва украин миллатига мансуб бир қатор шахсларга ҳам Қирғизистон фуқаролиги берилган.\nҚирғизистон фуқаролигини олганлар рўйхатида собиқ ўзбекистонликлар кўпчиликни ташкил этса-да, бу денгиздан бир томчи холос.\nЎшдаги “Фарғона водийсининг чегара билмас юристлари” нодавлат ташкилоти ўтган йили Қирғизистонга турмушга чиққан ўн мингдан ортиқроқ ўзбекистонлик аёл 10-15 йилдан бери фуқаролик ололмаётгани тўғрисида маълумотларни тарқатган эди.\nБундан ўн беш йил аввал Намангандан Жалолободга келин бўлиб тушган Махфуза Ашуралиева ҳам мана шундай фуқаролиги йўқ аёллардан бири. У Қирғизистонга турмушга чиққани сабабли Ўзбекистон фуқаролигидан ажраган, лекин шу кунгача унга Қирғизистон фуқаролиги ҳам берилмаган.\n-Қирғизистонга келин бўлиб тушганимга 15 йил бўлди. Тўртта фарзандим бор. Фуқаролик сўраб бормаган жойим қолмади. Аммо шу кунгача паспорт беришгани йўқ. Мен ҳам Қирғизистон элининг бир вакилиман. Мен ҳам қирғиз паспортини олишни орзу қиламан, -дейди Махфуза.\nҚирғизистондаги “Тинчликни сақловчи аёллар” ташкилоти вакили Жамила Қапарованинг айтишича, фуқаролги бўлмаган аёллар ҳақ-ҳуқуқсиз яшашга маҳкум этилган.\n-Ҳужжати бўлмагани учун улар тўлақонли тиббий ёрдам, таълим ва нафақа пулидан маҳрум, -дейди Жамила Қапарова.\nШу билан бир қаторда Ўзбекистонга турмушга чиққан, лекин бу мамлакат фуқаролигига қабул қилинмаган ва натижада Ўзбекистондан чиқариб юборилган аёллар ҳам бор. “Тинчликни сақловчи аёллар” ташкилоти биргина Ўш вилоятининг Аравон туманида 300 нафар мана шундай аёл борлигини, Ўзбекистондан чиқариб юборилганлар сони болаларни қўшиб ҳисоблаганда икки мингга етиб қолишини аниқлаган.\nҚирғизистон президентининг фуқаролик бериш тўғрисидаги фармонида номи тилга олинганлар орасида Қирғизистонда туғилиб, бироқ Ўзбекистонга турмушга чиққан ва у ерда фуқаролик оломай ўз юртига қайтиб келган аёллар ҳам бор. Бироқ фуқаролик олганлар рўйхатида Ўзбекистондан Қирғизистонга турмушга чиққан аёллар тўғрисидаги маълумотларни топа олмадик.\nМутахасисларнинг айтишича, Қирғизистон фуқаролигини олиш учун ўз ватанидаги пропискадан чиқиб, Қирғизистон ҳудудида 5 йил яшаш шарт бўлади. Бунинг учун эса Қирғизистон фуқаролигига номзод кўп йиллик яшаш визасига эга бўлиши лозим. Аммо Қирғизистонда бу ишни амалга ошириш механизми ноаниқ ва Ўзбекистонда бу йўналишдаги ҳужжатларни расмийлаштириш ўта мураккаб бўлгани учун ҳам бу икки давлат фуқароларидан бирига турмушга чиққан ўн минглаб аёллар осмон ва ер ўртасида муаллақ яшамоқда, дейишади экспертлар.


Ўзбекистон Республикаси Президенти Шавкат Мирзиёев 2017 йил 11-13 май кунлари Хитойга давлат ташрифи давомида Хитой Миллий нефть ва газ корпорацияси (CNPC) директорлар кенгаши раиси Ван Илин билан учрашди.\nМуҳтарам ҳамюртлар! Азиз истеъмолчилар! Гувоҳи бўлганингиздек, бир неча кун айрим ҳудудлардаги, шу жумладан Тошкент шаҳридаги АЁҚШларда автобензинга бўлган навбат кўпайиб, Сиз – истемолчиларимизга маълум даражада ноқулайлик туғдирди ва бу ҳол ҳақли равишда эътирозларингизга сабаб бўлди.\nФарғона нефтни қайта ишлаш заводи (НҚИЗ) тубдан модернизация қилиниши кутилмоқда. "Ўзбекнефтгаз" бошқарув раиси Алишер Султонов Халқаро Пресс-клубда бўлган учрашувда шундай маълумот билан бўлишди.\nХалқаро Пресс-клубнинг навбатдаги, "Ўзбекнефтгаз" фаолиятига бағишланган анжуманида ёш авлодни иш билан таъминлаш ҳамда кадрлар малакасини ошириш масалаларига алоҳида тўхталиб ўтилди. Ўзбекистонда нефть ва газ соҳасидаги иккита коллеж бор. Бундан ташқари 15 та коллеж "Ўзбекнефтгаз" тизимига бириктирилган. Улардаги битирувчиларнинг барини барқарор иш билан таъминлаш - соҳа ходимлари олдига қўйилган асосий вазифалардан бири экани таъкидланди.


19.02.2019 16:25 0 313\n«Фулхэм» ёшлар жамоаси футболчиси Бен Дэвис қамалиши мумкин, деб ёзмоқда «Сегодня». Чунки Дэвис Сингапурдаги армияга чақирув қоидаларини бузган.\nБен Дэвис — Сингапур фуқароси, ўтган йилнинг 24 ноябрь куни у 18 ёшга тўлди. «BBC Sports» хабарига кўра, ўтган йили ҳарбий хизматга чақирилув муддатини чўздиришни сўраган Дэвис рад жавобини олган.\nСингапур мудофаа вазирлиги вакилининг айтишича, Дэвис мамлакатдан чиқиш қоидаларини бузганликда ҳам айбланяпти. Ушбу мамлакатда армияга чақирилувни фақат халқаро мусобақаларда қатнашаётган ва медалларни қўлга киритиш имконига эга спортчилар чўздиришлари мумкин.\n«Фулхэм» сафига 2017 йилда келиб қўшилган Дэвис ёшлар жамоасида 10 маротаба майдонга тушган.\nСингапур «Фулхэм» бен дэвис\nТаълим 07/07, 09:50\nДавлат қандай ривожланади? Ўқитувчилар Сингапур тажрибасини эслади\nЖамият 24/04, 19:14\nИқтисодиёт 27/11, 18:11\nСингапур компанияси Ўзбекистонда 2,5 миллиард долларлик «ақлли шаҳар» барпо этмоқчи


Агент: Агар ПСЖ президенти Верраттини сотса, уни қатарликлар кечиришмайди\n7 июль, 2017, 16:45\nПСЖ клуби ярим ҳимоячиси Марко Верраттининг агенти Донато Ди Камплига кўра унинг мижози айни дамда жуда оғир психологик вазиятга тушиб қолган. Боиси, италиялик футболчи “Барселона”га ўтишни жуда ҳам хоҳламоқда, бироқ парижликлар раҳбарияти уни бу ҳақдаги фикрларини эшитишни ҳам исташмаяпти.\n“Верратти – ПСЖ амирининг маҳбуси. Бу эса чексиз бойликка эга қатарлик амирнинг хоҳиши. У ғурури сабаб Верраттини 100 млн евро эвазига “Барселона”га сотмади. Албатта, Марко “Барселона”нинг қизиқишидан жуда мамнун. Ким ҳам шундай жамоадан бўлган таклифдан ҳурсанд бўлмасди?\nКлуб президенти Носер Аль-Хелаифи менга Верраттининг ПСЖ билан 2021 йилга қадар шартномаси борлигини ва уни ҳеч қачон сотолмаслигини айтди. У Маркони чемпион деб билади ва жамоани айнан унинг атрофида шакллантирмоқчи. У яна шуни айтдики, агар Верраттини сотса, уни қатарликлар ҳеч қачон кечирмас экан”, - дейди Ди Кампли Corriere dello Sport нашрига берган интервьюсида.


11 май 2021, Тошкент вақти: 23:52\nЖаҳон соғлиқни сақлаш ташкилоти Бош котиби Маргарет Чэн чўчқа гриппига оид маълумотлар таҳлили ва мутахассислар билан ўтказилган маслаҳатлашувларга таянган ҳолда, грипп пандемиясига оид огоҳлантирув даражасини 4-поғонадан 5-поғонага кўтаришга қарор қилган\n29 апрел куни Жаҳон соғлиқни сақлаш ташкилоти чўчқа гриппи вазиятига оид олти поғонали огоҳлантирув даражасини тўртинчидан бешинчи поғонага кўтариб, ҳукуматларни рўй бериши эҳтимоли кундан кунга ошаётган пандемияга шай туришга чақирди.\nЖаҳон соғлиқни сақлаш ташкилоти Бош котиби Маргарет Чэнга кўра, чўчқа гриппи пандемияси хавфига оид огоҳлантирув бешинчи поғонага кўтарилгани "H1N1 вируси чегаралардан ўтиб тарқалишда давом этмоқда ва пандемияни тўхтатиш имкониятлари камайиб бормоқда" деганидир.\n- Ихтиёримиздаги маълумотлар таҳлили ва мутахассислар билан ўтказилган маслаҳатлашувларга таяниб, грипп пандемиясига оид огоҳлантирув даражасини 4-поғонадан 5-поғонага кўтаришга қарор қилдим.\nГрипп эпидемиялари, айниқса, уларнинг тез суръатларда тарқалиш қобилиятини инобатга олсак, жиддий қабул қилиниши шарт, деди ЖССТ бош котиби.\nБу вазиятда Ўзбекистон расмийлари ҳам H1N1 вируси мамлакатга киришининг олдини олиш бўйича чора-тадбирлар кучайтирилаётганини айтмоқда.\nЎзбекистон соғлиқни сақлаш вазирининг ўринбосари, республика бош санитар врачи Бахтиёр Ниёзматов ЎзА агентлигига берган суҳбатида “инфекция йўлига тўсиқ қўйилди”, дея таъкидлади.\nУнинг айтишича, Ўзбекистон соғлиқни сақлаш тизимида “ҳар қандай инфекциянинг йўлига тўсиқ бўла олувчи, жумладан, турли инфекциялар мамлакат ҳудудига киришининг олдини олишга оид чора-тадбирлар комплекси самаралилиги тажрибада синалган”.\nКўрилаётган чораларга нима кириши ҳақида батафсилроқ билиш учун Бош санитар-шифокор Ниёзматов билан боғланишга ҳаракат қилдик, бироқ у киши кун бўйи “чўчқа гриппи”нинг олдини олиш бўйича фавқулодда комиссия ишида банд бўлгани боис бунинг иложи бўлмади.\nЎзАга берган суҳбатида Ниёзматов H1N1 вирусига оид аҳоли орасида тарғибот ишлари йўлга қўйилгани, хусусан, матбуотда ахборот материаллари тарқатилаётганини таъкидлади.\nБироқ ҳозирча Ўзбекистон матбуотида бош санитар врачининг ЎзА агентлигига берган суҳбати ва телевидениеда “Ахборот” дастурида қилган чиқишидан ташқари H1N1 вирусига оид материалларни топиш амри маҳол.\nЎзбекистон телевидениесининг мутасаддиси "тарғибот ишлари ҳозирча режа босқичида" эканини айтиб, гапни қисқа қилди .\n- Аллақачон режалар қилиниб белгиланган. Ҳозир шу бўйича ишлаб ўтирибмиз. Режа қилаяпмиз, ака.\nОзодлик: Ҳозирча кўрсатувлар берилгани йўғ-а?\n- Йўқ¸ "Ахборот"ларда бераяпмиз-ку биз. Бўпти кейин гаплашамиз¸ хўп¸ дея Ўзбекистон телевидениеси мутасаддиси телефон гўшагини тезда жойига илиб қўя қолди.\nВилоят телевидениелари ходимлари билан суҳбатлардан ҳам чўчқа гриппига оид материаллар ҳозирча берилмагани маълум бўлди.\nДунёни ташвишлантираётган H1N1 вирусидан оддий ўзбекистонликларнинг хабари ҳам йўқ.\n- Йўқ¸ мен энди сиздан эшитиб турибман.\nОзодлик: "Чўчқа гриппи" деган нарсалар йўқми?\n- Йўқ¸ ҳали бизга унақа хабарлар етиб келгани йўқ.\nОзодлик: Тушунтириш ишлари олиб борилиб¸ телевизорда бу ҳақда бирор хабар берилмаяптими?\n- Йўқ. мен буни энди сиздан эшитаяпман¸ деди биз билан суҳбатлашган ўзбекистонлик оддий аëл.\nЧўчқа гриппига қарши чоралар жумласидан Ўзбекистон чегараларидаги вазият қаттиқ назоратга олингани аввалги мақолаларимизда хабар қилган эдик.\nТошкент халқаро аэропортининг бош санитари Мирсаид Олимовга кўра, мамлакатнинг "асосий дарвозаси"дан чўчқа гриппини киритмаслик учун барча воситалар ишга солинган.\n- Бизларда давлатимизнинг раҳбарлари¸ кейин вазирлигимизнинг раҳбарлари берган тавсияси бўйича ҳозирги пайтда Ўзбекистондаги ҳамма аэропортларда санитария-карантин ва медпунктлар бор. Бу соҳада бизларнинг тажрибаларимиз жуда катта.\nМана, мисол учун, олдинги пайтда "атипик пневмония" деган гаплар бўлди. Кейин "қуш тумови" деган гаплар бўлди. Ўшалар биз ҳақиқатан чет давлатдан самолëтларда пассажирлар орқали келиб қолишининг олдини олиш бўйича ҳамма чора-тадбирларни кўрганимиз туфайли¸ балки Ўзбекистондаги санэпидблагополучиенинг¸ бизларнинг ҳам ҳиссамиз бор.\nҲозир аэропортлардаги ҳамма санитария-карантин пунктларимиз¸ медпунктларимиз қўшимча докторлар¸ қўшимча дори-дармонлар¸ қўшимча техник база билан таъминланди. Хуллас, ҳаммамиз тахтмиз¸ деди Мирсаид Олимов.\nБунинг учун, аэропорт санитарига кўра, чет элдан келаётган ҳар бир йўловчи тиббий кўрикдан ўтказилмоқда.\nМирсаид Олимов: Учиб келаëтган йўловчиларни алоҳида тиббий кўрикдан ўтказаяпмиз. Назоратдан ўтказаяпмиз.\nОзодлик: Энди бу чет элдан келаëтган йўловчиларда-а?\nМирсаид Олимов: Ҳа. Ҳозиргача ҳаммасининг тепасида ўзим турибман. Ҳалигача атипичний пневмониями ëки ўзимизнинг гриппга ўхшаган касал бирор жойдан келмади. Худо хоҳласа, бу инфекция ҳам бизлардан узоқроқда кетса керак.\nОзодлик: Айтайлик, йўловчилар келди. Улар қандай қилиб текширилаяпти? Иситмаси текширилаяптими¸ нима қилинаяпти?\nМирсаид Олимов: Термометриядан ўтаяпти.\nОзодлик: Ҳар биттасими ëки танлаб олинаяптими?\n- Ҳар битта одам термометриядан ўтаяпти. Ҳар битта одам лечебний врачлар тарафидан клиник текшириб кўрилаяпти. Савол-жавоб¸ афт-башараси кўрилаяпти¸ состояниеси кўрилаяпти.\nШу пайтгача температураси 37 га чиққан одам ҳам келмади. Бу касалликлар кўпинча температурани 38 дан ортиқ беради¸ бош оғрийди¸ ҳолсизлик бўлади. Бунақа касал ҳали келмади, дейди Тошкент халқаро аэропорти бош санитари Мирсаид Олимов.\nЧўчқа гриппи биринчи марта ўтган ойда Мексикада қайд этилганидан буён бу мамлакатда касалликдан нобуд бўлгани тахмин қилинаётганлар сони 168 кишига етди, улардан камида саккиз нафарини H1N1 вируси ўлдиргани аниқланди. Вирусга чалинган беморлар эса уч мингдан ортди.\nАҚШ Касалликларни назорат қилиш ва олдини олиш маркази – CDC H1N1 вируси мамлакатнинг 11 та штатига тарқаганини тасдиқлади. Техасда касалликдан нобуд бўлган икки яшар бола чўчқа гриппининг америкалик биринчи қурбони бўлди.


Жаҳон адабиёти | TURONZAMIN-Jahongir Muhammadning nashri\nPosted on 02/15/2013 by TURONZAMIN\nБу воқеа жанубий Испаниянинг тоғли депараларидан бирида рўй берди.\nИюнь ойининг сўлим оқшоми эди, ойдин кеча, тўлин ой осмон пештоқида осилиб турарди, одатан, кундузи жала қуйиб ўтган бўлса, димиққан кечалари ой нафармон нур таратади, бинафша гуллаётган кезларда бу ҳол табиий ҳисобланади, пастак жануб ўрмонлари билан қопланган ясси тоғларнинг довонлари сутдай оқариб кўзга яққол ташланиб турарди, довон уфққа бош қўйган.\nДовонлар орасига жойлашган энсиз водий шимол томонга чўзилиб кетган. Водийнинг бир тарафига довоннинг кўланкаси тушиб турар, мозор сукунати ҳукм сураётган бу оқшомда тоғ жилғаси бир маромда жилдирар, гоҳ сафсар маъдан, гоҳ ёқут, гоҳ тиллақўнғиз сирли шуъла сочар, оламни нурга тўлдираётган мўъжиза кўзни қамаштирарди. Қарши тарафдаги адирлар водийдан чекиниб, ўрнини паст текисликларга бўшатиб берган, текислик бўйлаб эски тош йўл ўтган. Шу пастликда жойлашган тошқўрғон ҳам ниҳоятда кўҳна кўринарди. Бемаҳалда тошқўрғонга олдинги ўнг оёғи оқсаётган тўриқ айғир отини қичамасдан миниб келаётган марокашлик бир киши ташриф буюрди. У баланд бўйли, оқ жундан тўқилган кенг-мўл яктак кийиб, бошига попукли ҳожидўппи қўндириб олган эди.\nТошқўрғон одам зоти қирилиб кетгандек ҳувиллаб ётарди, ўз ҳолига ташлаб қўйилганга ўхшарди. Аслида ҳам шундай эди. Марокашлик киши дастлаб серсоя кўча бўйлаб,тош-девор уйлар оралаб ўтди; уйларнинг деразалари ўрнида бўшлиқ қорайиб кўринарди, томорқадаги боғлар ёввойилашиб кетган эди. Кейин у ойдин майдонга чиқди; бу ерда устига шийпонча қилинган ҳовуз, пештоқига Мадоннанинг зангори ҳайкалчаси ўрнатилган черков, ҳамон одамлар истиқомат қилаётган бир нечта ҳовли бор эди. Олдинда эса, майдонга кираверишда карвонсарой жойлашган.Пастки қаватдаги деразалардан ғира-шира нур тараларди. Эгар устида мудраб келаётган марокашлик бирдан ҳушёр тортиб, жиловни силтади, оқсаб келаётган от ўнқир-чўнқир тош тўшалган майдон бўйлаб жадал юриб кетди, туёқ товушлари тун қўйнидан акс садо берарди. Туёқ товушини эшитиб карвонсарой бўсағасига кичрайиб, қоқ суяк бўлиб қолган кампир чиқди, дафъатан уни тиланчига ўхшатиш мумкин эди. Сўнг кулча юзли, ўн беш ёшлар чамасидаги қизалоқ остонада пайдо бўлди; унинг жамалаги пешонасига тушиб турар, яланг оёқларига шиппакча илиб олган, эгнида оқиш печакгул тусидаги енгил куйлак. Бўсағага бошини қўйиб ётган эшакдек қоп-ўора ит ҳам ўрнидан турди, унинг жунлари сип-силлиқ бўлиб, кесилган қулоқлари динг бўлиб турарди. Марокашлик киши остонага етар-етмас отдан тушди. Ит шу заҳоти кўзларини чақнатиб, тишларини хунук иржайтириб олға ташланди. Марокашлик қамчиси билан итни ҳайдашга уринди. Қизалоқ дарҳол итга танбеҳ берди:\n– Негра! – деб қичқирди жарангдор товушда. – Сенга нима бўлди?!\nИт бошини эгиб аста-секин орқасига қайтди, тумшуғини деворга қадаб ётди.\nМарокашлик киши испан тилини бузиб гапирарди, салом-аликдан қилди, сўнг шаҳарда темирчи борми деб сўради, эртага отни тақалатиш керак экан. Отни кечаси қаерда қолдириш мумкин? Отга ем топиладими? Ўзига ҳам овқат берилса, чакки бўлмасди. Қизалоқ унинг баланд бўйига, чечак излари қолган чўтир юзларига қизиқсиниб қаради. Қўноқ итга хавотирланиб назар ташлаб қўйди, ит жимгина ётибди, худди хафа бўлиб қолганга ўхшарди, қулоғи хийла оғир кампир эса товушини кўтариб шоша-пиша жавоб қайтарди: темирчи бор, хизматкор уй ёнидаги молхонада ухлаб ётибди, кампир уни ҳозир уйғотади, у отга ем беради. Овқат масаласида ҳам меҳмоннинг кўнгли тўқ бўлсин: тухум қуймоқ тайёрлаб бериш мумкин, лекин кечки овқатдан факат оз-моз ловия бўтқа билан сабзавот қовурдоқ қолган, улар иситиб берилади… Доим ширакайф бўлиб юрадиган хизматкор чол меҳмоннинг отига ем бериб, эгар-жабдуғини ечиб олишда ёрдамлашди.\nЯрим соатдан сунг марокашлик киши ошхонада зўр иштаҳа билан овқатланиб, сарғимтир оқ мусаллласни ютоқиб ичиб ўтирарди…\nКарвонсарой кўҳна эди. Пастки қават узун-узун даҳлизлардан иборат бўлиб, йўлак охирида юқори қаватга чиқиладиган айланма зинапоя бор. Юқори қават иккига бўлинган: чап томонда кенг-мўл, лекин шифти пастак хоналар, хоналарга камбағал қўноқлар тунаши учун сўричалар қўйилган; ўнг томонда ҳам пастак шифтли ошхона, шифтларию деворлари қуюқ тутундан қасмоқ бўлиб кетган емакхона, деворлари хийла қалин бўлгани боис токчадан ичкарига ўрнатилган кичик деразалар, бурчакда ўчоқ, устига ҳеч нарса ёпилмаган стол, ёнида ўтиргичлар, ерга ғадир-будур тошдан тўшама қилинган, у силлиқ-сирпанчиқ бўлиб кетган. Бу хонада керосин лампа милтиллаб турарди, у қоп-қорайиб кетган темир занжирга осиб қўйилган, хонага ачимсиқ тутун ва пиёздоғ ҳиди ўтириб қолган. Кампир ўчоққа ўт ёқиб совуб қолган қовурдоқни иситди, меҳмон сирка ва зайтун мойи аралаштирилган совуқ ловия бўтқани еб бўлгунча тухум қуймоқ қам тайёр бўлди. У ечинмади, яктагини ҳам ечмади, чотини кериб талтайиб ўтирарди, оёқларида қалин теридан тикилган бошмоқ бор эди, оқ жундан тўқилган кенг-мўл иштонининг пойчаси бурмали бўлиб, тўпиғини қисиб турарди. Қизалоқ кампирга кўмаклашар, меҳмон иш буюрса сўзсиз бажо келтирар, лекин кутилмаганда еб қўйгудек ўқрайиб қарашларидан, қуруқшаган чўтир башарасию юпқа лабларидан, кўкимтир мўйловидан қўрқар эди. Қўноқ шундоқ ҳам қўрқинчли кўринарди. Бўйи жуда баланд, кенг яктакда яна-да ваҳимали кўринади, попукли ҳожидўппи кийиб олган боши хумдек. Устки лабининг четларида дағал шоп мўйловининг учлари жингалак бўлиб буралиб қолган. Соқолинининг орасида қам яккам-дуккам жингала тола учрарди. Бошини хиёл орқага ташлаб кеккайиб ўтиргани боис қўнғир тери остида ўйнаб турган кекирдак олмаси – буқоқчаси одатдагидан йирикрок кўринарди. Қорайиб кетган ингичка бармоқларида кумуш узуклар товланиб турарди. У миқ этмасдан еб-ичиб ўтирибди.\nКампир қовурдоқни иситиб, қуймоқ пишириб бўлгач, гулхани сўна бошлаган ўчоқ ёнига ҳолсизгина чўкди ва ундан қаёқдан қаёққа кетяпсан деб сўради бақириб. Меҳмон бўғиқ товушда:\n– Узоққа, – деб гапни қисқа қилди.\nҚовурдоқ билан қуймоқни пок-покиза туширгач, бўшаб қолган кўзани чайқаб кўрсатди: қовурдоққа аччиқ қалампир кўп қўшилган экан, оғзини куйдириб юборибди. Кампир боши билан қизалоққа ишора қилди, қизалоқ кўзани олиб емакхонанинг қия очиқ эшигидан чиқиб, тим қоронғи даҳлиз томон йўл олди – даҳлизда тиллақўнғизлар худди эртаклардагидек учқун сачратиб бир маромда парвоз этар, ажабтовур нур таратар эди.\nҚўноқ қўйнидан папирос чиқариб тутатди, қизалоқ кетган томонга им қоқиб:\n– Неварами? – деб сўради.\n– Жияним, етимча, – деб жавоб берди кампир қичқириб. Сўнг эзмаланиб ҳикоя қилишга тушди: у марҳум акасини, яъни қизалоқнинг отасини жуда яхши кўрар, акасини деб қариқиз бўлиб ўтириб қолган, мана шу карвонсарой акасининг хусусий мулки ҳисобланар, акасининг хотини бундан ўн икки йил муқаддам бандаликни бажо келтирган, ўзи ўн саккиз йил бурун ўлган, мол-мулкини бир умр фойдаланиш учун кампирга васият қилиб колдирган, ҳувиллаб ётган қўрғончада яшаш ниҳоятда оғирлашиб кетган экан…\nМарокашлик киши кампирнинг дийдиёсини паришонхотирлик билан тинглади, унчалик эътибор бермади, у ўзининг ўй-хаёллари билан банд эди. Қизалоқ кўзани мусалласга тўлдириб қайтиб келди. Қўноқ унга кўзларини лўқ қилиб тикилганча папирос қолдиғини шу қадар жаҳд билан ютоқиб тортдики, оқибатда кирлаб кетган бармоқларининг учини куйдириб олди. Сўнг янги папиросини шоша-пиша ўт олдириб, товушини кўтариб кампирга – у кампирнинг қулоғи оғир эканини аллақачон сезган эди – мурожаат қилди:\n– Агар жиянинг мусалласни ўз қўли билан қуйиб берса, бағоят мамнун бўлардим.\n– Бу унинг иши эмас, – деди кампир чўрт кесиб. Сўнг зардали оҳангда қичқирди: – Кеч бўлди, мусалласни ичиб, бориб ухлагин. Ҳозир жияним сенга юқори хонага ўрин тўшаб беради.\nҚизалоқ кўзларини чақнатиб дик этиб ўрнидан турди, кампирни ортиқча жавратиб ўтирмасдан тап-тап қадам ташлаб зинапоя бўйлаб юқорига кўтарилди.\n– Ўзларинг қаерда ухлайсизлар? – деб марокашлик ҳожидўпписини терлаб кетган пешонасидан бир оз суриб куйди. – Юқорида ётасизларми?\nКампир қичқириб гап бошлади: ёзда юқори қават жуда иссиқ бўлади, ижарачилар бўлмаган чоғларда – энди деярли келмай қўйди – улар пастки қаватнинг нариги бўлмасида, қарама-қарши томонда, ҳув анави хонада ётадилар. У қўли билан ўзлари ётадиган хонани кўрсатиб, сўнг яна ишлар чаппасига кетганидан шикоят қилишга тушди, ҳамма нарса қиммат бўлиб кетди, шу боис, иста-истама йўловчилардан ҳам қимматроқ ҳақ олишга туғри келади…\n– Мен эртага вақтли кетаман, – деди марокашлик кампирнинг гапларига эътибор бермай. – Эрталаб фақат қаҳва берсанг бас. Демак, ҳозироқ ҳисоб-китоб қилиб қўйишимиз мумкин. Хўш, қанча бўлди? Ҳозир тўлайман. Йў-ўқ, аввал майда пулларимни топай-чи, деб у яктагининг ички чўнтагидан юмшок қизил теридан тикилган ҳамёнини чиқарди, боғичини бўшатиб оғзини очди, стол устига бир ҳовуч тилло тангаларни жаранглатиб тўкди. Гўё пулларини синчиклаб санаётгандек пешонасини тириштирди, кампир эса ўчоқ ёнида ўтирган ўриндиғидан туриб, кўзларини ола-кула қилиб тилло тангаларга тикилди.\nЮқори қават қоронғи, жуда иссиқ эди. Қизалоқ чўмилиш хонасининг эшигини очиб қўйди. Қоронғиликдан иссиқ ҳаво гуп этиб юзига урилди, дарча тирқишларидан ярқ этган нур кўринди, бу хонага ҳам худди пастдаги каби кичикроқ иккита дераза ўрнатилган эди. У хона ўртасидаги юмалоқ столни чаққон айланиб ўтиб деразани очди, дарча эшикчаларини итариб ташқарига очди. Ойдин кеча, бепоён осмон оқаришиб, яккам-дуккам юлдузлар кўзга ташланарди. Нафас олиш хийла енгиллашди, водийдан жилға жилдираши эшитиларди. Қизалоқ тўлин ойни томоша қилиш учун деразадан бошини чиқарди, ой ҳамон тепада бўлгани боис хонадан кўринмасди. Сўнг қизалоқ пастга қаради: ерда турган ит тумшуғини кўтариб унга қаради. Бундан беш йилча олдин битта дайди кучук қайлардандир адашиб карвонсаройга келиб қолади, у қизалоқнинг кўз ўнгида катта бўлади, қизалоққа ўрганади, у эгасига шу қадар садоқатли эдики, бундай садоқатни фақат итлардан кутиш мумкин. Зотан, ит вафодор бўлади.\n– Негра, нима учун ухламаяпсан? – деди қизалоқ товушини пасайтириб.\nИт беозоргина ғингшиб, бошини бир силкитди-да даҳлизнинг очиқ эшиги томон ташланди.\n– Қайт, қайт! – деб буюрди қизалоқ шошиб. – Жойингга бор!\nИт таққа тўхтади, тумшуғини кўтариб қизга қаради, кўзларидан учқун сачрарди.\n– Сенга нима керак ўзи? – деб сўради қизалоқ эркаловчи товушда. У доим ит билан худди одамдек гаплашарди. – Нега ухламаяпсан, эсипаст? Ё осмондаги ой хаёлингни олиб қочдими?\nИт бир нима деб жавоб бермоқчи бўлгандек яна тумшуғини юқори кўтарди, беозоргина ғингшиб қўйди. Қизалоқ елкаларини қисди. Бу ит унинг сирдоши, ёруғ оламдаги бирдан-бир жонли сирдоши эди. Итнинг ҳис-туйғулари, ўй-хаёллари доимо қизалоққа тушунарли бўларди. Лекин ҳозир ит нима демоқчи, у нимадан хавотирланяпти – буни қизалоқ яхши англамади, шу боис қўлини арра-арра қилиб, ёлғондакам жаҳли чиққандек:\n– Негра, жойингга бор! Ухла! – деб шивирлади.\nИт жойига бориб ётди. Қизалоқ дераза ёнида яна бирпас ўйланиб турди. Балки, итни анави марокашлик тасқара хавотирга солгандир? Ит карвонсарой қўноқларига деярли эътибор бермасди, ҳатто кўринишидан қароқчи ёки дордан қочган каззобга ўхшаган кимсаларга қайрилиб ҳам қарамасди. Лекин баъзан айрим кимсаларга нима учундир худди қутургандек ташланиб қоларди, момогулдуракдек вовуллаб оёқдан оларди. Бундай пайтларда қизалоққина итни ҳовуридан тушириб, қайтариб коларди. Ҳозир итни безовта қилаётган нарса бошка бўлиши мумкин: димиққан кеча, ҳавода килт этган шабада йўқ, осмонда тўлин ой чарақлаб нур таратяпти – бундай ҳолат ҳар қандай тирик жонни қуюшқондан чиқариб юборади. Бу оқшом ҳукм сураётган ғайритабиий сукунат оғушида водий тарафдан жилғанинг жилдираши, молхонада дуп-дуп ер тепиб, шаталоқ отиб юрган эчкининг туёқ товушлари баралла эшитилиб турарди. Қўққис қари хачирми ёки марокашлик қўноқнинг айғир отими гурс этказиб эчкини тепиб юборди, эчки жонҳолатда шу қадар хунук маъраб юбордики, қулоқни тешиб юборадиган ўткир товуш узоқ-узоқларга таралиб кетди. Қизалоқ сапчиб ўзини деразадан ичкарига олди, нариги деразани ҳам очиб, дарча эшикчасини итариб юборди. Хона ғира-шира ёришиб қолди. Хонада столдан ташқари, эшикдан кираверишдан унг томонда учта кенг каравот бор – бош тарафи деворга тираб, устига дағал чойшаб ташлаб қўйилган. Қизалоқ чойшабларни йиғиштириб кираверишдаги биринчи каравотга ташлади, ёстиқ тўшаб, кўрпача ёзди. Шу пайт хона эртаклардаги мўъжиза маскани каби ёришиб, майин кўкимтир шуълага чулғанди – тиллақўнғиз қизалоқнинг гажагига қўнган эди. Қизалоқ уни астагина силади, тиллақўнғиз гоҳ ялтираб, гоҳ хира тортиб хона бўйлаб парвоз эта бошлади. Қизалоқ димоғида хиргойи қилганча сакраб-сакраб пастга тушиб кетди.\nЕмакхонада марокашлик киши эшикка орқа ўгириб ғўдайиб турар, паст, лекин қатъий оҳангда, асабийлашиб кампирга бир нималар деяётган эди. Кампир бошини чайқаб рад маъносини билдирарди. Марокашлик елкаларини учириб қўйди, хонага кириб келган қизалоққа шундай ўқрайиб қарадики, шўрлик жонҳолатда ўзини орқага ташлади.\n– Жой тайёр бўлдими? – деди у бўғиқ товушда.\n– Ҳаммаси тайёр, – деди қизалоқ шошиб.\n– Тепага қандай чиқишни билмайман, мени кузатиб қўясан.\n– Сени ўзим кузатиб қўяман, – деди кампир дарғазаб бўлиб. – Орқамдан юр!\nКампир айланма зинапоядан инқиллаб-синқиллаб юқорига кўтарила бошлади, марокашлик эса бошмоқларини тап-тап этказиб унга эргашди. Қизалоқ бирпас туриб ташқарига чикди. Остонада ётган ит сакраб турди, атрофида чир-чир айланди, думини ликиллатиб қувончини изҳор этди, сўнг эгасининг юзларини ялади.\n– Нари тур, нари кет! – деб шивирлади қизалоқ ва эркалаб итни итариб юборди, остонага ўтирди.\nИт ҳам орқа оёқларига чўнқайиб ўтирди, қизалоқ унинг бўйнидан қучоқлаб олди, пешонасидан ўпди, ўтирган кўйи ит билан бирга тебрана бошлади. Юқори қаватдан марокашлик қўноқнинг оғир қадам товушлари, бўғиқ овози эшитилиб турарди. У хотиржамлик билан кампирга бир нималар дерди, лекин нима деяётганини аниқ-тиниқ англаб бўлмасди. Ниҳоят, у товушини кўтариб:\n– Бўпти, бўпти! Фақат айтгин, кечқурун ичиб ётишим учун сув келтириб берсин, – деди.\nЗинапоядан эҳтиёт бўлиб тушаётган кампирнинг қадам товушлари эшитила бошлади.\nҚизалоқ дахлизга кириб кампирнинг йўлини тўсди ва:\n– Мен унинг нима деганини эшитдим. Йўқ, ўлсам ҳам олдига ёлғиз чиқмайман. Ундан қўрқаман, – деди қатъиян.\n– Бемаъни гапларни қўй, – деб қичқирди кампир. – Сен ўйлайсанки, мен яна-тағин мана шу маймоқ оёқларимни судраб тепага чиқиб тушаманми? Ёруғроқ бўлса ҳам кошкийди. Зинапоянинг сирпанчиқлигини айтмайсанми?! Унинг нимасидан қўрқасан?! Туғри, у каллаварам, аччиғи бурнининг учида турар экан, лекин ёмон одам эмас. У сен ҳақингда куйиб-пишиб гапирди, сенга раҳми келяпти, эҳ, шўрлик, сепи бўлмаса, ким ҳам уни келин қиларди деяпти. Тўғри айтяпти, сенда сеп нима қилсин! Биз аллақачон хонавайрон бўлганмиз. Анави безот диктаторга минг раҳмат, ҳеч бўлмаса, тинчликни сақлаб турибди. Аслини олганда, бундай тинчлик бўлганидан кўра қир-пичоқ уруш бўлгани афзал эди, ўшанда ебтўймас, хушомадгўй, олчоқ амалдорлардан бирйўла қутулардик… Бечора дехконларни куряпсанми, курук устихон булиб колган. Карвонсаройга ҳам гадойнусха қаланғи-қасанғилардан бошқа ҳеч ким келмай қўйди…\n– Боя мен кирган пайтда нима учун аччиғланиб турган эди? – деб сўради қизалоқ.\nКампир каловланиб колди.\n– Нима учун эмиш! – деб ғулдиради кампир. – Мен унга бировнинг ишига бурнингни тиқмагин дедим… Шундан кейин жаҳли чиқиб кетди… Қани, ивирсима, дарҳол унга сув элтиб бер! – деди кампир зардаси қайнаб. – Сув элтиб берсанг у сенга бир нима совға килади. Ваъдаси шундай. Бор деяпман!\nҚизалоқ кўзани тўлдириб юқори қаватгадаги хонага сув олиб чиқди. Марокашлик қўноқ уст-бошларини ечиб каравотда алчайиб ётарди: ой ёруғида унинг митти кўзлари ялтирар, сочлари тап-тақир этиб олинган боши қорайиб, узун ички оқ кўйлаги оқаришиб кўринар эди. Сўлақмондай яланғоч оёқларини ўйнатиб қўярди. Қувури узун, барабанли тўппонча хона ўртасидаги столда ялтираб турарди. Устки кийим-бошларини ёнидаги каравотга уюб қўйибди… Буларнинг ҳаммаси ниҳоятда ваҳимали кўринарди. Қизалоқ югуриб бориб кўзани тақ этказиб столга қўйдию зинғиллаб орқасига қайтди, лекин марокашлик қўноқ сакраб турди-да қизалоқнинг қўлидан ушлаб олди.\n– Шошма, шошма, – деди у қизалоқни каравот томон тортиб. Уни қўйиб юбормасдан каравотга ўтирди, сўнг: – Бир дақиқа ёнимда ўтир, ўтир деяпман, ўтирсанг-чи… Гап бундай, яхшилаб қулоқ сол… – деб шивирлай бошлади.\nКапалаги учиб кетган қизалоқ итоатгуйлик билан унинг ёнига ўтирди. У энтикиб-энтикиб изҳори дил қила бошлади: худо ҳаққи, сени кўрдиму эс-ҳушим бошимдан учди, бир кўришдаёқ севиб қолдим, ёлғон гапираётган бўлсам, ана, тепамда худо турибди, бир ўпич учун ўн тилло, йигирма, бор-э ўттиз тилло бераман, бир халта тилло тангам бор… кейин…\nЁстиқнинг остидан қизил ҳамёнини олиб, қўллари қалтираб унинг боғичини бўшатди, тилло тангаларни тўшакка тўкиб ташлади.\n– Мана, кўрдингми, тиллоларим кўпмикан?.. Кўрдингми?.. – деб ғулдиради.\nҚизалоқ шаҳд билан бош чайқади, каравотдан сапчиб турди. Лекин қўноқ уни дарҳол тутиб олди, қуруқшаган, чапдаст қўли билан оғзини ёпиб каравотга ётқизди. Қизалоқ жонҳолатда типирчилаб унинг қўлини оғзидан юлқиб ташладию:\n– Негра! – деб чинқириб юборди.\nЭнди у қизалоқнинг оғзини бурнига қўшиб маҳкам сиқиб, бўш қўли билан типирчилаётган оёғини ушлашга ҳаракат қилди; қизалоқ эса шаталоқ отиб унинг қорнига аёвсиз тепа бошлади. Шу пайт зинапоядан учиб чиқаётган итнинг ириллаши қулоққа чалинди. Марокашлик қўноқ сакраб ўрнидан турдию столда ётган тўппончасини қўлига олди, бироқ тепкини топишга ҳам улгурмасдан полга қулади – ит унга ташланиб, устидан босиб тушди. Устига миниб олган ит ҳамласидан юзини тўсиб ётган жойида ирғишлар, итнинг иссиқ нафаси юзига урилган чоғда баттар тўлғонар, типирчилар, оҳ-воҳ қилар эди, лекин беихтиёр бошини орқага ташлаб, иягини кўтарган заҳоти ит унинг томоғидан ғарч этказиб тишладию кекиртагини юлиб олди, ҳалқумидан тизиллаб қон отилиб кетди.\n1949, 23 март\n« Ўзгармаган мавзулар Нурилла Остон »


Astigmati - Servis — ХИЗМАТЛАР\nHUVITZ ФИРМАСИНИНГ HRK-7000 АВТОРЕФКЕРАТОМЕТРИ\nУшбу кўриш қобилияти билан боғлиқ касалликларини компьютерда аниқлаш бизда Huvitz фирмасининг HRK-7000 авторефкератометр аппарати ёрдамида ўтказилади. Бу тиббий текширув бир неча дақиқа мобайнида катталар ва болаларнинг кўзларини объектив текширувини ўтказишга ва ҳатто рефракциянинг жуда кичик ўзгаришларини ҳам аниқлашга қодир (узоқни яхши кўролмаслик, яқинни яхши кўролмаслик, астигматизм).\nСЕНСОР ЭКРАНЛИ APS – 6000 CER АВТОМАТИК КОМПЬЮТЕР ПЕРИМЕТРИ\nКомпьютер Периметрияси – бу глаукомада, марказий томирларда нуқсонлари мавжуд бўлган беморларда кўриш майдонининг ўзгаришини дастлабки босқичда аниқлаш усули.\nHUVITZ ФИРМАСИНИНГ HS 5000 ОРАЛИҚ ЛАМПАСИ.\nОралиқ лампа ўзи билан жадал ёруғлик манбаи ва биомикроскоп бирикмасини ифодалайди. Бу аппарат кўзнинг олдинги, шу жумладан орқа қисмини текшира олади (кўз қовоқларини, кўз шиллиқ пардасининг яллиғланишини, мугуз пардасини, кўз рангдор пардасини (кўз қорачиғини), кўз гавҳарини, шишасимон моддани, кўз тубини). Бу текширув қуйидагиларни аниқлашга имкон беради: яллиғланишга оид касалликларни, кўз тўқималарининг тузилишига оид ва анатомик ўзгаришларида.\nCAS OPTHALMIC A/B SCAN CAS – 2000 BER АППАРАТИ. УТТ – УЛЬТРАТОВУШ ТЕКШИРУВИ.\nУльтратовуш текшируви ҳозирги вақтда кўз касалликларига дучор бўлган беморларни параклиник текшириш усуллари ичида етакчи ўринни эгаллайди, бу унинг оммабоплиги, кўз синдирувчи муҳитининг ёруғлик ўтказувчалигига боғлиқ бўлмаган юқори даражада ахборот олиш имконияти, ва тор доирадаги қўллаш мумкин бўлмаган ҳолатлар билан боғлиқ.\nШишасимон модда, кўчган кўз тўрпардаси, томир пардаси, кўз ичидаги кенг ҳажмли ҳосилалар ва бошқа касалликларни аниқлаш имконини беради.\nАВТОМАТИК ТАРЗДА МАСОФАДАН ТУРИБ ҚЎЛЛАНИЛАДИГАН HNT – 7000 БОСИМНИ ЎЛЧАШ АСБОБИ\nУшбу аппарат ёрдамида кўз ичидаги босимни масофдан туриб ўлчаш ўтказилади, бу бошқа усулларга нисбатан бемор учун анча қулай. Текширув вақтини тежаш имконини беради.\nДОРИ ВОСИТАЛАРИ ЁРДАМИДА ДАВОЛАШ\nДори воситалари ёрдамида даволаш – бу турли касалликларни даволашнинг энг кенг тарқалган, анъанавий йўналишларидан бири. Маълумки, 90 % кўз касалликлари консеравитив усулда, яъни дори воситалари ёрдамида даволанади. Бизнинг шифохонамизда қуйидаги кўз касалликларини даволаш ўтказилади: миопия, ғилайлик, амблиопия, диабетга оид ретинопатия, дистрофия ва яллиғланишга оид кўз касалликлари.\n«СИНОПТОФОР» текширув ва даволаш мақсадида қўлланилади: унинг ёрдамида ғилайликнинг субъектив ва объектив бурчакларининг ҳажмини, тасвирнинг бифовеал қўшилиб кетишини, фузия захиралари мавжудлигини ва функционал скотоманинг ҳажмини аниқлаш мумкин.\nСиноптофор даволаш мақсадида функционал скотомани, тасвирнинг бифовеал қўшилиб кетишини, фузия захираларини ва кўзларнинг ҳаракаттчанлигини бартараф этиш учун қўлланилади.\n«RELAX», «Контур», «Плеоптика»\nБу мослашиш қобилиятини тиклаш учун мўлжалланган компьютер дастурлари.\n“RELAX”, КОНТУР” ва “ПЛЕОПТИКА” дастурларини қўллаш соҳалари:\n- кўзларнинг толиқишини ва кўриш қобилиятидаги компьютер синдромини олдини олиш учун;\n- мослашишда, миопияда ва пресбиопияда қисилиб қолишни олдини олиш учун;\n- кўриш қобилиятидаги компьютер синдромини даволаш учун;\n- мослашишда, миопияда ва пресбиопияда қисилиб қолишни даволаш учун.\n«Ручеек» аппарати мослашишда қисилиб қолишни бартараф этиш учун, болалар ва ўсмирларнинг “узоқни яхши кўролмаслигини” олдини олиш учун самарали ҳисобланади, чунки уларнинг кўзлари ўқиш жараёнида зўриқишни ҳис этади, катталарга эса компьютерда ишлаш жараёнида кўзларнинг толиқишини бартараф этишга ёрдам беради ва яқиндаги нарсаларни кўра олмасликни олдини олишни таъминлайди.\nМикропроцессорли кўзни даволовчи “ЭСОМ” БРУС. 941514.001 электростимулятори қуйидаги аломатларда ва касалликларда кўзларни даволаш муолажаси учун мўлжалланган:\n- турли йўллар билан пайдо бўлган кўз нерв толасининг қуришида;\n- тўр парданинг дистрофик шикастланишида;\n- мослашиш жараёнидаги қисилишда, миопияда;\n- гиперметропияда, астигматизмда;\n- кўриш таасуротларини қабул қилиб олувчи сезги органининг туғма патологиясида;\n- фаолияти зўриқиб кўриш билан боғлиқ шахслар учун зўриқишни олдини олишда.\nИмпульсли лампа нури билан тўр парда марказий чуқурчасини қўзғатиш воситасида амблиопияни даволаш учун мўлжалланган.\nБизнинг кўзойнаклар дўконимиз Сизга кўзойнак гардишларининг катта тўпламини, шунингдек, линзаларни қорайтиришни, оддий, астигматик шунингдек нур қайтарувчи ва икки фокусли кузойнакларни таклиф этади.


Соғлиқни сақлаш вазирлиги фойдасиз жойга 1 млн. доллар сарфлагани аниқланди - 0\nСоғлиқни сақлаш вазирлиги фойдасиз жойга 1 млн. доллар сарфлагани аниқланди\nБош прокуратура Соғлиқни сақлаш вазирлиги фойдасиз шартнома тузиб, давлатга 1 миллион доллардан ортиқ зарар етказганлигини аниқлади. Бу ҳақда назорат органининг матбуот хизмати хабар берди.\nТекширув давомида вазирликнинг айрим мансабдор шахслари ўз лавозимларини суиистеъмол қилганликлари ошкора бўлди.\n«2014-2019 йиллар учун аудит юргизиш бўйича консультация хизматлари тегишли мониторинг ўтказилмасдан, юқори баҳода сотиб олинган. Тендер натижасида «D.&T.» МЧЖ билан 1 060 730 АҚШ долларига шартнома тузилган. Натижада давлат учун фойдасиз. 432 сом маблағ ўтказилиб, давлатга катта зарар етказилган», – дейилади хабарда.\nЖорий йилнинг 5-декабрь куни Бош прокуратура Жиноят кодексининг 320-моддаси («Мансаб ваколатини суиистеъмол қилиш») ва 322-моддаси («Қасддан фойдасиз шартномани тузиш») билан ҚЖБРга рўйхатдан ўтказилди. Судгача бўлган жараён тегишли тергов органларига топширилди.\nПрезидентликка номзодлар 1,2 миллион доллар сарфладилар, маблағларнинг ярмидан кўпи – Жапаровнинг харажатлари\nЎш халқаро аэропортида парвозлар кечикмоқда


Тошкент шаҳридаги Халқаро Вестминстер университети иқтисод фани ўқитувчиси Рауфхон Салахўжаев дунёнинг 100 та энг кучли ёш иқтисодчилари рейтингидан жой олди. Бу ҳақда ЎзА хабар бермоқда.\nРўйхатнинг биринчи элликталигида Осиёдан фақатгина Япония, Ўзбекистон ва Ҳиндистон вакили жой олди. Рауфхон Салахўжаев 32-ўринни банд этди. Ҳали ўттиз ёшни қаршиламаган Рауфхон макроиқтисоддаги янги йўналиш «Иқтисодий ўсишнинг чуқур омиллари» бўйича тадқиқот олиб бораётган кам сонли олимлардан. Илмий иши давлатларнинг иқтисодий ривожланишида интеллектуал капитал ва бозор институтларининг ролини тадқиқ этишга бағишланган. Рауфхоннинг 20 га яқин илмий мақоласи «Intelligence», «Kyklos», «Environmental Research» каби дунёнинг етакчи илмий журналларида чоп этилган, «Forbes» агентлиги, «National Policy» институти томонидан юқори баҳоланган.\nРауфхон Салахўжаевнинг муваффақияти Тошкент Халқаро Вестминстер университети учун Лондон Иқтисод мактаби (Буюк Британия), Англия банки ва Браун университети каби нуфузли илмий марказлар қаторига киришга йўл очди.\nРейтинг RePEc (Research Papers in Economics) «Иқтисодиёт фанлари бўйича илмий мақолалар» ташкилоти томонидан тузилади, лойиҳани АҚШдаги Федерал резерв банки тадқиқотлар бўлими мувофиқлаштиради ва дунё бўйлаб 50 мингдан ортиқ иқтисодчилар фаолияти кузатиб борилади. RePEc мақолаларга келтирилган иқтибослар, чоп этилган журнал нуфузи каби категорияларга асосланиб, турли тоифалар бўйича энг яхши иқтисодчилар рейтингини тузади.


Бухорода Nexia ағдарилди, ҳайдовчи ва йўловчи машина тагида қолди - Daryo\n12:10, 29.07.2021 15684\nБухорода Nexia ағдарилди, ҳайдовчи ва йўловчи машина тагида қолди\nБухорода ҳайдовчининг эҳтиётсизлиги оқибатида Nexia ағдарилди. Автомашина остида қолган ҳайдовчи ва йўловчи тирик қолди. Бироқ оғир тан жароҳати олиб, шифохонага ётқизилди. Бу ҳақда «Дарё»га вилоят ИИБ ЙҲХБ ахборот гуруҳи раҳбари Улуғбек Шукруллаев хабар берди.\nЭслатиб ўтамиз, аввалроқ Тошкентда иккита Mercedes ва Nissan иштирокида ЙТҲ содир бўлгани, Наманганда Damas иккита «Жигули» билан тўқнашиши оқибатида бир киши вафот этгани хабар берилганди.\nҚамчиқ довонида Captiva йўл четига ағдарилиши оқибатида 5 киши жароҳатланди\nҚашқадарёда юк машинаси йўлига чиқиб кетган Nexia ҳайдовчиси ЙТҲ оқибатида ҳалок бўлди\n11:39, 18.11.2021 157403\n16:53, 12.11.2021 145521\n12:50, 21.11.2021 99656\n09:51 Бугун 4247\n09:22 Бугун 4246\n08:13, 04.12.2021 59962


ЕХҲТ мажлисида Марказиё Осиё минтақавий ташкилотлари ўртасидаги ҳамжиҳатлик муҳокама қилинди\nВЕНА – Пайшанба (10 июль) куни Венада Европада хавфсизлик ва ҳамкорлик ташкилотининг (ЕХҲТ) хавфсизлик бўйича ҳамкорлик кенгаши Тожикистон раислигидаги мажлисини ўтказди.\nИштирокчилар Марказий Осиёда минтақавий ташкилотлар, хусусан, ЕХҲТ, Шанхай ҳамкорлик ташкилоти (ШҲТ) ва Европа Иттифоқи (ЕИ) ўртасидаги ҳамкорлик тажрибаси ва илғор амалиётига эътибор қаратдилар.\nУчрашув юқори даражали мансабдорлар учун ҳамкорлик имкониятлари, шунингдек, трансмиллий ва жорий таҳдидларга қарши умумий мажбуриятлар бўйича фикр алмашиш имконини берди.\nШанхай Ҳамкорлик Ташкилоти бош котиби Владимир Норов ШҲТ ва ЕХҲТ ўртасидаги яқин ҳамкорликнинг аҳамиятини алоҳида таъкидлади. Унинг сўзларига кўра, ташкилотлар нафақат Марказий Осиё ва Афғонистонда, балки Евроосиё минтақасида ҳам янги чақириқ ва таҳдидларга қарши кураш ҳамда барқарор ривожланишга кўмаклашишда биргаликда ҳаракат қилишлари лозим.\nМарказий Осиёдаги минтақасидаги ижобий динамика ҳамда ҳудудий ва халқаро ҳамкорлик учун очиқлик ўзаро ҳамжиҳатлик учун янги имкониятларни очади, деди ЕХҲТ бош котити Томас Гремингер.\nУнинг сўзларига кўра, шериклик алоқаларини йўлга қўйиш – минтақавий ташкилотлар тарафидан ушбу умидли тенденцияга берилган коллектив жавобнинг асоси бўлиши керак.\n«Биз идоралараро ҳамкорликни фаоллаштиришга тайёрмиз. Терроризм, наркотиклар ва одам савдосига қарши кураш, шунингдек, Марказий Осиёда табиий офатлар хавфини камайтириш ҳамда иқтисодий ва экологик хавфсизликни кучайтириш каби кўплаб соҳаларда салоҳият мавжуд», деди Гремингер.\n«Биз Марказий Осиёнинг глобал хавфсизлик ва барқарорликдаги стратегик аҳамиятини тўла англаб етдик», деди ЕИнинг Марказий Осиё бўйича махсус вакили Питер Бурьян Европа Иттифоқининг Марказий Осиё бўйича янги стратегиясини назарда тутиб.\nТошкент терроризмга қарши курашиш бўйича анжуманга мезбонлик қилди


Муаммолар ечимининг самарали тизими — Huquq\nHome / / Муаммолар ечимининг самарали тизими\n24.01.2020\t, Муносабат 61\nНавоий вилояти прокурор секторларида ҳудудларни ижтимоий-иқтисодий ривожлантириш, уйма-уй юриш, ижтимоий ва бошқа объектларни ўрганиш орқали муаммоларни аниқлаш ва бартараф этиш бўйича тизимли ишлар амалга оширилмоқда. Секторларда 71 та фуқаролар йиғини ҳудудидаги 48162 та хонадонда яшовчи 230 840 нафар фуқаронинг оилавий аҳволини, ижтимоий муҳофазаси, уй-жой ва коммунал шароитини яхшилаш борасидаги ишлар самарали ташкил этилган.\n2019 йилда уйма-уй юриш давомида аниқланган 5807 та муаммо бартараф қилинган. Хусусан, Зарафшон шаҳри Даугистау қўрғонида 663 киши чуқурлаштирилган тиббий кўрикдан ўтказилишига, 112 кишида турли касалликлар аниқланиб, икки нафарига имтиёзли ордер, уч нафарига даволаниш учун йўлланма берилишига, олти турдаги дори-дармонлар бепул тарқатилишига эришилди.\nКонимех тумани, «Саржал» ва «Янгиғозғон» ОФЙда 325 нафар фуқаро тиббий кўрикдан ўтказилди, 45 нафар бола педиатр кўригидан ўтказилиб, уч нафарига даволаш учун имтиёзли йўлланма берилди, 10 тонна сув, 100 донадан газ баллони тарқатилиб, овуллардаги 3 км. йўл текисланди.\nШу билан бирга, ижтимоий объектларда аниқланган 772 та муаммо бартараф этилган. Масалан, Қизилтепа тумани Хомработ маҳалласида 734 метрли тупроқ йўл текисланиб, шағал тўкиб берилди ҳамда еттита эски симёғоч алмаштирилди.\nШунингдек, Қизилтепа туманининг Деҳқонобод, Зарафшон туманининг Марварид, Конимех туманининг Шодибек қишлоқларида 3,5 км. йўл таъмирланди.\nВилоятдаги прокурор секторларида Президентнинг бешта ташаббусини рўёбга чиқаришга алоҳида эътибор қаратилмоқда. Хусусан, Навоий шаҳар Навоий кўчасида тадбиркорликни ривожлантириш мақсадида иккита тикув ва битта ширинлик цехи ташкил этилиб, 16 та иш ўрни яратилди.\nМаҳалла аҳолиси бўш вақтини мазмунли ўтказиши учун кутубхона ташкил этилиб, ҳомийлик асосида 260 дан ортиқ китоб совға қилинди.\nБундан ташқари, Меъморлар кўчасида «Book kafe», шахмат майдончаси, спорт майдончалари қуриш ҳамда кўкаламзорлаштириш лойиҳалари ишлаб чиқилиб, қисқа муддатда Ташаббуслар сайилгоҳи барпо этилди.\nВилоятнинг бошқа ҳудудларида ҳам шундай эзгу ишлар давом эттирилмоқда.


Ота - онани рози қилиш яхши фазилат\nБизларни дунёга келтириб, авайлаб ўстирган, нимани хоҳласак, муҳайё қилган, бизларга одоб-ахлоқни ва касб-ҳунарни ўргатган, илм берган, ҳаётга йўллаган, уйлаб-жойлаган, одамлар қаторига қўшган, умрлари ниҳоясигача ардоқлаб ўтган ота-онани ҳурматлаш, уларга яхшилик қилиш, меҳрибонлик кўрсатиш ҳар бир инсоннинг энг шарафли бурчи саналади.\nБу Аллоҳ томонидан барча инсонларга буюрилган, Унинг пайғамбари томонидан кўп бора тавсия қилинган гўзал инсоний фазилатдир. Қуръони каримнинг бир неча сураларида ота-онага яхшилик қилиш, уларга эҳтиром кўрсатиш, эҳтиёжларини қондириш фарзанд зиммасидаги энг муҳим бурчлардан экани таъкидланган ҳамда бу нарса худди намоз каби ибодат даражасига кўтарилган. Аллоҳ таоло бундай мараҳмат қилади:\n“Раббингиз Унинг Ўзигагина ибодат қилишингизни ҳамда ота-онага яхшилик қилишни амр этди. (Эй инсон), агар улардан бири ёки ҳар иккиси ҳузурингда кексалик ёшига етишса, уларга “уф!” дема ва уларни жеркима! Уларга доимо ёқимли сўз айт! Уларга меҳрибонлик билан хорлик қанотини паст тут ва (дуода) айт: “Эй Раббим, мени гўдаклик чоғимда тарбиялаганларидек, Сен ҳам уларга раҳм қил!” (Исро сураси, 23-24-оятлар).\nДемак, ота-онанинг ҳурматини жойига қўйиш, улар олдида ҳамиша ўзини ҳоксор,уларга ёқимли гапларни сўзлаш, уларнинг ҳаққига дуолар қилиб туриш фарзанднинг энг муҳим бурчларидандир.\nЭнг олдин ота-онага яхшилик қилишга буюрилмоқда. Ота-онага яхшилик қилиш уларга чиройли муомала қилиш, улардан малолли гап ўтса, “уфф” демаслик, уларни хафа қиладиган сўз ёки иш қилмаслик, уларга ҳамиша ҳурмат ва эҳтиром кўрсатиб, яхши сўзларни айтиш, уларга шафқат кўрсатиб, ўзини камтар тутиш, ҳожатлари бўлса, дарров адо этиш, муҳтож бўлишмаса ҳам ҳадялар бериб туриш, Аллоҳдан уларга раҳмат тилаб дуода бўлиш билан амалга оширилади.\nОта-онани ҳурматлаш, уларга яхшилик қилишда охирзамон Пайғамбари Муҳаммад алайҳиссалом бутун умматга, барча инсониятга ибрат ва намуна бўлганлар. У зотнинг ота-оналари илоҳий ирода туфайли дунёдан эрта ўтиб кетишса-да, Пайғамбаримиз ўзларига сут берган оналари Ҳалимаи Саъдияга бир умр эҳтиром кўрсатганлар, қачон бу аёл Расулуллоҳ (алайҳиссалом) ҳузурларига келсалар, устларидаги тўнларини ечиб, унга ўтқазганлар, ҳурматларини жойига қўйганлар, кейинчалик ҳам ҳолларидан хабар олиб, ҳадялар юбориб турганлар. Шунинг учун ҳам Расули акрам умматни ҳамиша ота-онага яхшилик қилишга чақириб, ота-онасининг ҳурматини жойига қўйиб эъзозламаган, уларни рози қилолмаган фарзандни жуда оғир оқибат кутиши ҳақида огоҳлантириб ўтганлар. Бу борада Фахри коинотдан жуда кўп кўрсатма ва тавсиялар борки, қуйида улардан айримларини келтириб ўтамиз:\n«Ота-оналарининг кексалик вақтида ҳар иккисини, бирорталари вафот этишган бўлса ҳаётдагисини рози қилмаган фарзанд хор бўлсин, хор бўлсин, хор бўлсин».\n«Яхшиликни аввал онангга, онангга ва яна онангга, сўнгра отангга ва яқин қариндошларингга қил». «Жаннат оналарнинг оёғи остидадир».\n«Отага муҳаббатингни сақла, агар сен отага бўлган муҳаббатингни йўқотсанг, Аллоҳ сени турли файзлардан маҳрум қилади».\n«Отага итоат қилмоқ Аллоҳга итоат қилмоқдир».\n«Ота-онага осий (оқ) бўлиш гуноҳларнинг ширкдан кейинги энг улканидир».\n«Ота-онани ҳақорат қилиш одам қиладиган қабоҳат ишларнинг энг ёмонидир».\n«Бир одам касалманд онасини ўзи овқатлантирса, сув ичирса, таҳоратига қараса, орқасида опичлаб кўтариб юрса ҳам она ҳаққининг юздан биринигина адо этган бўлади».\nЎтган солиҳ аждодларимиз ҳам ота-онага эҳтиром кўрсатишда ўрнак бўлиб-гина қолмай, инсонларга ҳам буни васият қилиб кетишган.\nМасалан, Фарқад ус-Санжий: «Баъзи китобларда ўқидимки, боланинг ота-она ҳузурида изнсиз гапириши, олдилари ва икки ёнларида юриши мақбул эмас», дейди.\nАбдуллоҳ ибн Умар бундай деганлар: «Ота-онанинг йиғлаши боладан норози бўлганидан хабар беради ва бу энг катта гуноҳлардандир».\nОта-онани ҳурматлаш ва рози қилиш борасида исломий одобимиз тавсия этган жуда кўп кўрсатмалар мавжуд. Улардан айримларини эслатамиз: Ота-онанинг оғирини енгил қилиш, уларни турли ёмонлик ва нохушлик-лардан ҳимоя қилиш ҳар бир фарзанднинг бурчидир.\nАгар улар овқатга муҳтож бўлишса овқатлантирилади, кийимга муҳтож бўлишса, кийинтирилади, уларнинг иссиқ-совуғидан доим хабардор бўлинади, сўрамасалар ҳам пул ёки буюмлар бериб турилади. Ота-она билан ҳалимлик ва одоб билан гаплашилади, уларга овоз баланд-латилмайди, ёлғон гапирилмайди, сўзлари бўлиб ташланмайди, сўз қистириб, буйруқ, таъна, қаҳр оҳангида гапирилмайди.\nОта-она розилигисиз ҳеч қаёққа, ҳатто сафарга ва илм олишга ҳам борманг. Агар ота ёки онангиз олдингизга кириб келишса, ўриндан туриб эҳтиром билан кутиб олмоқ керак, юқорига ўтқазмоқ жоиз. Улар олдида чўккалаб, тавозеъ билан ўтирилади, оёқ узатиб ёки ёнбошлаб олинмайди. Ота-онангиз хурсанд бўлишса, сиз ҳам хуш кайфиятда туринг, хафа бўлишса, ғам-ташвишларига шериклик қилинг. Сўзларини жим туриб тингланг, улар ҳузурида ака-ука, опа-сингиллардан бирортасини жеркимаслик ва сўкмаслик даркор.\nҲамиша уларнинг розилигига эришишга ҳаракат қилмоқ керак, хотин, фарзандларни улардан ортиқ кўриш беодобликдур. Аллоҳ розилигини топаман деган киши, аввал ота-онасини рози қилмоғи керак. Аллоҳ таоло барчаларимизни фарзандлик бурчига содиқлик кўрсатиб, ота-оналаримизни ҳурматлайдиган, уларга ҳар соҳада яхшилик кўрсатадиган, шу йўл билан Аллоҳ таолонинг розилигини топадиган солиҳ бандаларидан айласин!\nАндижон вилояти Мархамт тумани масжидлари\nБош мухтасиби М. Шожалилов\n/ Ота - онани рози қилиш яхши фазилат


Токиода машҳур япон археологи Кюдзо Като хотирасига бағишланган ёдгорлик мажмуасини яратиш масалалари муҳокама қилинди | O'zbekiston Respublikasining Malayziyadagi Elchixonasi\nТокиода машҳур япон археологи Кюдзо Като хотирасига бағишланган ёдгорлик мажмуасини яратиш масалалари муҳокама қилинди\nТОК�?О, 21 август. /«Дунё» АА/. Ўзбекистон элчиси Ғайрат Фозилов Япония миллий нефть ассоциацияси ижрочи директори, Япониянинг мамлакатимиздаги собиқ элчиси Фумихико Като билан учрашди. Учрашув давомида мамлакатларимиз ўртасида ҳамкорликни янада фаоллаштириш масалалари муҳокама қилинди, деб хабар бермоқда «Дунё» АА мухбири.\nТаъкидланганидек, коронавирус пандемиясига қарамай, япониялик ва ўзбекистонлик шериклар ўртасида видеоконференциялар, онлайн алоқалар орқали яқин ҳамкорлик давом этмоқда.\nУчрашув давомида таниқли япон археологи, профессор Кюдзо Като хотирасига бағишланган ёдгорлик мажмуасини яратиш ташаббусининг амалий ижро этилишига алоҳида эътибор қаратилди.\nЯпония миллий нефть ассоциацияси ижрочи директори Кюдзо Като билан шахсан танишлигини ва Сурхондарё вилоятига сафари давомида Тошкентда, шунингдек, Термиз шаҳрида бир неча бор учрашганини таъкидлади.\nУ Ўзбекистон раҳбарияти япон археологи хотирасига катта эътибор қаратаётганини юқори баҳолади ва мамлакатимизда буддизмнинг ривожланиш тарихини ўрганишга қўшган ҳиссасини абадийлаштиришга ёрдам беришга тайёрлигини билдирди.\nУшбу ташаббусни амалий амалга оширишда турли япон ташкилотлари ва фондларини жалб қилиш масалаларини биргаликда ўрганиш тўғрисида келишувга эришилди.\nТаъкидлаш жоиз, Президентимиз Шавкат Мирзиёевнинг 2019 йил декабрь ойида Японияга расмий ташрифидан сўнг икки томонлама ҳамкорлик муносабатлари сифат жиҳатидан янги босқичга кўтарилди ва ҳамкорликда янги йўналиш очди.


Мамлакатнинг тегишли муассасалари айни дамда Остонанинг таклифини ўрганмоқда. Бу масала 4 апрель куни парламент мажлисида кўтариб чиқилди. ТР энергетика ва сув ресурслари вазирининг биринчи ўринбосари Султон Раҳимзоданинг айтишича, Қозоғистон фақат “Тожик денгизи”даги сув ресурсларидан самарали фойдаланиш борасида ёрдам беришни таклиф қилмоқда. Унинг сўзларига қараганда, шу каби қизиқиш Ўзбекистон томонидан ҳам илгари сурилган ва айни дамда ишчи гуруҳи тегишли Келишувни тайёрлаш билан шуғулланмоқда.\n«Битим Тожикистон томонидан сувларни сотишни назарда тутмайди. Қозоғистон ва Ўзбекистон ёз даврида Қайрақум сув омборида кўпроқ сув тўплаш масаласида ўз ёрдамларини таклиф қилмоқда. Бу катта маблағ талаб қилади, Тошкент ва Остона бу маблағларни Тожикистон томонига беришга тайёр эканликларини билдиришди», - деди Султон Раҳимзода.\nУнинг сўзларига қараганда, ҳар йили табиий офатлар вақтида, жумладан сув тошқинлари вақтида, Қозоғистон ва Ўзбекистон Тожикистонга инсонпарварлик ёрдамларини юборади. «Агар бу ёрдамлар табиий офатларни олдини олишга йўналтирилса, ирригация тизимларини қайта тиклашга, йирик сув омборларида сув тўплаш ва сақлашга йўналтирилса яхши бўларди. Бунинг натижасида тўпланган сувлардан минтақанинг қуйи қисмида жойлашган мамлакатларда ирригация мақсадларида фойдаланиш имконияти пайдо бўлади», - дейди Раҳимзода.\n2008 йилга қадар Тожикистон суғориш эҳтиёжлари учун сув оқимини тартибга солиш масаласида Ўзбекистон ва Қозоғистон билан мустаҳкам ҳамкорлик қилиб келарди. Ҳар икки мамлакат Сирдарё сувларини тўплашда Тожикистонга молиявий ва техник ресурслар билан кўмак бериб келган.


Футбол қоидаларида ўзгаришлар бор » Скачать музыку бесплатно новинки музыки 2016-2017\nКомментариев: 0 Просмотров: 164 Дата: 26-03-2016, 00:10 Ҳамюртимиз, ФИФА йўриқчиси Фарҳод Абдуллаев айни кунларда Япониянинг Осака шаҳрида бўлиб, у ерда аёллар ўртасида Олимпиада йўлланмаси учун кечаётган саралаш босқичини назорат қилмоқда. Биз ФИФА томонидан футбол қоидаларига баъзи ўзгартиришлар киритилганини эшитиб, мутахассис билан боғланишга қарор қилдик. - Салом, Фарҳод! Соғлиқлар қалай? Японияда об-ҳаво қандай? - Салом, Дмитрий! Ҳаммаси жойида. Бу ерда ёмғир ёғяпти. Ҳаво салқинроқ. - Юборган ёзма ҳужжатларингиз етиб келди. Энди уларга бирозгина ойдинлик киритиб олсак. Қиёслашни ўйин қоидаларидаги ўзгаришлар ва фарқлардан бошласак, дегандим... - Шу йилнинг 5 март куни ИФАБнинг 130-йиғилиши бўлиб ўтди. Унда ўйин қоидаларига баъзи ўзгартиришлар киритилди. Жумладан, энди Қоидалар аввалгидек икки қисм (қоидалар ва изоҳлар) эмас, битта бўлимдан иборат бўлади. Аниқроғи, биргина қидирув натижаси сизнинг ҳар қандай саволингизга жавоб топиши мумкин. Қоидаларга жами 93та ўзгартириш ва тузатишлар киритилди. Шунингдек, эски Қоидаларнинг 3, 6 ва 10-бўлимлари («Ўйинчилар сони», «Ҳакам ёрдамчилари» ва «Дарвоза ишғол қилинганини аниқлаш»)нинг номлари ҳам буткул ўзгартирилди. Фақатгина 2-бўлим - «Тўп» ўзгаришсиз қолди. Ўзгартиришлар асосан, қуйидаги бўлимларга киритилди: 1) захира ўйинчилари; 2) ўйинни давом эттириш; 3) майдон четида қоида бузилганда ўйинни давом эттириш; 4) «ўйиндан ташқари ҳолат»дан сўнг ўйинни давом эттириш; 5) ўйинни бошлаш ёки давом эттириш учун футболчилар сонини белгилаш; 6) жароҳатланган футболчилар; 7) бошланғич зарба; 8) бир вақтда рўй берган қоида бузишлар; 9) баҳсли тўп; 10) дарвозадан бошланадиган зарба; 11) 11 метрлик жарима зарбаси вақтида қоида бузишлар ва жазолаш; 12) ўйиндан кейинги пенальтилар серияси; 13) қўл билан ўйнаш; 14) жаҳлдор ҳаракатлар; 15) ҳакамларнинг мажбурий ва мажбурий бўлмаган экипировкалари: ҳакамлар ҳам, футболчилар ҳам ўйин вақтида заргарлик буюмларини тақиб юришлари мумкин эмас; 16) шунингдек, Қоидаларда янги бўлим пайдо бўлди - луғат. Унда футболга оид турли терминларга изоҳ бериб ўтилган. - Бу борада кенгроқ тушунча бера оласизми? Масалан, ўйин қатнашчиларининг сони борасида қандай ўзгаришлар бўлди? - Илгари жамоалардаги ўйинчиларнинг сони камида 7 нафардан бўлганида, баҳсни бошлашга рухсат берилган эди. Ўйинни давом эттириш-эттирмаслик масаласи эса ҳар бир ассоциация-федерациянинг ихтиёрида бўлган. Умуман, «ўйинни бошлаш» ёки «ўйинни давом эттириш» тушунчалари деярли бир маънода тушунилган. Жамоалардан биридаги футболчилар сони 7 нафардан кам бўлиб қолганда, учрашувни давом эттириш тавсия қилинмасди. Энди эса мана шу 7 рақами ҳамма жойда минимум кўрсаткич сифатида қатъий белгилаб қўйилди. - Бизга маълум бўлишича, «уч ёқлама жазо» деб номланган ҳолатга ҳам ўзгартириш киритилганмиш. Яъни, «сўнгги умид фоли» вақтида ҳакам ҳам пенальти белгилайди, ҳам қоидабузарни ўйиндан четлатади ва ниҳоят, ўша футболчи яна бир неча ўйинга диксвалификация қилиниши ҳам мумкин. Бу қоида ўзгартирилгани ростми? - Келинг, яхшиси, тузатилган янги қоидани ўқиб бераман: «Агар ўйинчи ўз жарима майдони ичида дарвозабон билан бирга-бир вазиятга чиқиб бораётган рақибни қўполлик билан тўхтатиб қолиб, уни гол уриш имкониятидан айирса, ҳакам 11 метрли жарима зарбасини белгилаб, қоидабузарни огоҳлантиради. Қуйидаги ҳолатлар бундан мустасно: - қоидабузар рақибни ушлаб олса, уни тўпдан йироқлаштириш мақсадида туртиб юборса; - қоидабузар тўпга эмас, қасддан рақибнинг оёғига ташланса ёхуд унда тўп учун курашишга имконияти бўлмай туриб, рақибни тўхтатишга уринса; - қоида бузилиши очиқ-ойдин қизил карточкага тортадиган ҳолларда (мисол учун, қоиданинг қўпол тарзда бузилиши, спортга хос бўлмаган хулқ ва ҳоказо). Айни ҳолатларда қоидабузар футболчи майдондан четлатилиши шарт». Бундан келиб чиқмоқдаки, тўп учун курашиб, 11 метрли жарима зарбаси белгиланишига сабабчи бўлган футболчи албатта, майдондан четлатилиши шарт эмас. Табиийки, агар қоидабузар фақат тўп учун курашган бўлса, уни сариқ карточка билан жазолаш етарли. - Яна қандай янгиликлар бор? - Шунингдек, жароҳатланган футболчиларга ёрдам кўрсатиш тартиби ҳам ўзгарди. Агар етказилган жароҳат сариқ ёки қизил карточкага муносиб даражада жиддий бўлса, жабрдийда футболчи тездан майдондан олиб чиқиб кетилиши шарт эмас. Яъни, шароит шуни тақозо қилса, шифокор ва унинг ёрдамчилари жабрдийдага майдоннинг ўзида ёрдам кўрсатаверишади. Диққатга сазовор яна бир ҳолат! Илгарилари майдон ташқарисида юз берган қоидабузарликлар вақтида «баҳсли тўп»дан фойданилган бўлса, эндиликда ҳакам албатта, жарима зарбаси ёки пенальти белгилайди. Дарвоқе, агар пенальти тепаётган футболчи қоидани бузса, стандарт вазият қандай якун топишидан қатъий назар, уни ижро этган жамоа фойдасига эркин зарба белгиланади. Энди дарвозабон хусусида: агар пенальти вақтида кипер қоидани бузса-ю, голнинг олдини олса, ўша посбон сариқ карточка билан жазоланади. - Аксарият ҳолатларда «жонли девор»да турган футболчилар қўллари билан юз ёки кўкракларини ҳимоя қилиб олишади. Аммо ҳакамлар улардан қўлларини туширишни сўрашади. Хўш, танага ёпишиб турган қўлга тўп тегса, жарима зарбаси белгиланадими? - Гап шундаки, кўкрак баландлигига кўтарилган қўлнинг ҳолати табиий эмас. Агар қўллар тана бўйлаб пастга туширилган бўлса, бу - табиий ҳолат. Шунинг учун тўп «жонли девор»да турган футболчининг қўлига тегса, ҳакам «қўл билан ўйналди», деб ҳисоблашга ҳақли. Бундай ҳолатларда ҳакамлар эркак футболчиларни ҳам, аёл футболчиларни ҳам «жонли девор»да турган пайтларида қўлларини пастга туширишга ундашади. Аммо тўп учун кураш кетаётган лаҳзаларда қўл қорин ёки ундан баландроқда туриши мумкин. Бундай ҳолатларда тўп қўлга тегса, ҳакам қоида бузилмаганини эътироф этишга ҳақли. Чунки биз югурганимизда ёки тез юрганимизда қўлларимизни худди шу баландликда тутишга одатланганмиз. Демак, бу табиий ҳолат. Қўл билан боғлиқ вазиятларда бугун ҳам фойдаланиб келинаётган эски қоидаларга таянган ҳолда қарор қабул қилиш лозим. Лекин бу қоидалар ҳақида кўпчилик билмайди, шунинг учун уларни келтириб ўтишни жоиз, деб биламан. Масалан, қўл билан ўйналган ҳар қандай ҳолатларда ҳам футболчига сариқ карточка кўрсатилавермайди. Жумладан, ўйинчи тўп билан тезлик олаётиб, бехосдан унга қўлини теккизиб олса ва ҳоказо. Аммо қуйидаги ҳолатларда қоидабузар огоҳлантирилиши шарт: 1) рақибдан тўпни қўл ёрдамида олиб қўйилса; 2) ҳакамни чалғитишга ҳаракат қилинса; 3) қўл билан гол урилса; 4) тўп дарвоза томон кетаётганда қўл билан тўхтатиб қолинса (дарвозабон бундан мустасно, албатта). Мураббийлар, футболчилар шу қоидаларни ўзлаштиришлари шарт. Қолаверса, ишқибозлар ҳам билиб қўйишса, ёмон бўлмасди. Қайтараман, булар - ҳозирда ҳам қўл келаётган эски қоидалар, янгиси эмас. - Баъзида футболчилар кераксиз пайтда ҳакам билан тортишиб, огоҳлантириш олишади... - Шундай ҳолатларнинг камайишини таъминлаш мақсадида йирик турнирлар арафасида жамоалар билан ўқув-семинарлари ўтказамиз. Уларда қатнашчиларга қайси ҳолатларда ҳакам билан тортишиш огоҳлантиришга олиб келиши ҳақида атрофлича тушунча берамиз. Жумладан, Қатарда ўтган 23 ёшлилар ўртасидаги қитъа чемпионатида шундай ишни амалга оширгандик. Ҳозир ҳам Японияда ташкил этилган аёллар ўртасидаги Осиё ўйинлари саралаш босқичида қизларга бу ҳақда батафсил тушунча беряпмиз. - Янги Қоидалар қачондан кучга киради? У бирор жойда синовдан ўтказиладими? - Қоидалар ҳеч қандай синовларга эҳтиёж сезмайди. Фақатгина видеотакрорлар тажрибаси синаб кўрилиши мумкин, холос. Умуман олганда, Қоидалар 2016 йилнинг 1 июнидан бошлаб кучга киради. Демакки, Евро-2016 мусобақаси вақтида улар амалда бўлади. Ўзбекистонда эса янги Қоидаларнинг қачондан татбиқ этилиши 2017 йил 1 январдан белгилаб олинади. Хуллас, ҳозирча бу борада аниқ гап айта олмайман. Лекин ўйлашимча, тез орада ҳаммасига ойдинлик киритади. - Қимматли маълумотлар учун каттакон раҳмат, Фарҳод! Юқоридаги фикрлар барчага, айниқса, футболчи ва мураббийлар учун жуда керакли эди. Ишларингизга омад тилаймиз! Дмитрий Попов суҳбатлашди, "ИнтерФУТБОЛ" нашри - деб хабар бермоқда Stadion.uz нашри.


Кремль илк маротаба Воронцова ва Тихоновани Путиннинг қизлари сифатида тан олди\n28 май 2022, Тошкент вақти: 18:31\nТиббиёт фанлари номзоди Воронцова 1985 йилнинг 28 апрелида Ленинград шаҳрида туғилган.\nКремль Катерина Тихонова ва Мария Воронцовани илк маротаба расман Путиннинг қизлари сифатида тан олди. Бу икки шахсга нисбатан АҚШ 6 апрелда санкция жорий этган эди.\nКремль матбуот котиби Дмитрий Песков журналистларга берган интервьюсида «Москва албатта Путиннинг қизларига қарши жорий этилган санкцияларга жавоб қайтаради», деб билдирди.\nРоссия президенти бундан аввал эндокринолог Мария Воронцова ва илмий менежер Катерина Тихонова ўзининг қизлари эканини тасдиқламаган, аммо инкор ҳам қилмаган эди.\n6 апрелда Қўшма Штатлар Россиянинг Сбербанки, Альфа-банки, қатор юқори лавозимли амалдорлар, уларнинг оила аъзолари, жумладан, Путиннинг қизларига нисбатан санкцияларни жорий этганди.\nТиббиёт фанлари номзоди Воронцова (Фаасен ва Путина фамилияларига ҳам эга) 1985 йилнинг 28 апрелида Ленинград шаҳрида туғилган. "Иннопрактика" фонди асосчиси ва раиси Тихонова (Шамалова ва Путина фамилияларига ҳам эга), 1986 йилнинг 31 августида Германиянинг Дрезден шаҳрида туғилган.\nBloomberg нашрининг ёзишича, Путин қизларига жорий этилган санкциялар рамзий характерга эга. Чунки уларнинг Россия ташқарисида мол-мулклари борлиги тўғрисида ҳеч қандай маълумот мавжуд эмас.